Ο χρήσιμος εχθρός\nΆνοιξη του 2012. Στα στέκια των τοξικομανών στις πέριξ της Ομόνοιας περιοχές οι συνήθεις συναλλαγές εμπόρων και χρηστών κατά τις βραδινές κυρίως ώρες ακολουθούν την θλιβερή κανονικότητά τους. Άδεια βλέμματα, χέρια που τρέμουν, ιδρωμένα πρόσωπα, μηχανικές κινήσεις σε ένα ακίνητο επαναλαμβανόμενο χορό οδύνης. Τέλη Απριλίου του 2012. Η χώρα διαλυμένη από την επέλαση των μνημονίων διέρχεται, ψυχολογικά φορτισμένη και ηθικά καταρρακωμένη, από μια ακόμη προεκλογική περίοδο. Όλοι αναζητούν τον εχθρό. Ποιος μας πληγώνει; Σε ποιόν να ανταποδώσουμε τα χτυπήματα; Οι πρωταγωνίστριες στα στέκια των τοξικομανών θα μεταβληθούν αιφνιδίως σε κομπάρσους ενός αφηγήματος πολιτικού αμοραλισμού.\nΚυνήγι Μαγισσών στην σκοτεινή πόλη\nΟ τέως Υπουργός Υγείας Α. Λοβέρδος το είχε ήδη αυτάρεσκα δηλώσει. « Η διάδοση του Aids γίνεται από την παράνομη μετανάστρια στον Έλληνα πελάτη, στην ελληνική οικογένεια.» Ουδόλως βεβαίως απασχόλησε τον Υπουργό το γεγονός ότι τα επίσημα επιδημιολογικά στοιχεία του ΚΕΕΛΠΝΟ άλλα τεκμαίρουν.\nΗ αύξηση των λοιμωδών νοσημάτων και του ιού HIV, επήλθε εν πολλοίς ως απότοκο της συρρίκνωσης και κατάργησης των υφιστάμενων δομών υγείας και της περικοπής των προγραμμάτων για την αντιμετώπιση του Aids.\nΤο έδαφος πάντως έχει αρχίσει να προλειαίνεται.\nΤον Απρίλιο του τρέχοντος έτους ψηφίζεται με συνοπτικές διαδικασίες στη βουλή η Υγειονομική Διάταξη που αφορά στην προστασία της Δημόσιας Υγείας. Οι ξένες και οι μαύρες δεν ευθύνονται για την αύξηση του Aids;\nΕμείς λοιπόν ως υπεύθυνη πολιτεία θα καθαρίσουμε τους δρόμους από τον ιό.\nΣε συνεργασία με τον τέως Υπουργό Προστασίας του Πολίτη Μ. Χρυσοχοϊδη και με τη συνδρομή της αστυνομίας αλλά και λειτουργών υγείας η επιχείρηση στήθηκε και εκτελέστηκε ταχύτατα. Οι αστυνομικές αρχές προέβησαν σε προσαγωγές και συλλήψεις τοξικοεξαρτημένων γυναικών. Δίχως τη συναίνεσή τους υπεβλήθησαν σε ιατρικές εξετάσεις για την διακρίβωση της οροθετικότητάς τους στον ιό HIV σε χώρους αστυνομικών τμημάτων. Από την Εισαγγελία Πρωτοδικών Αθηνών ασκήθηκε δίωξη σε βάρος τους για βαριά σκοπούμενη σωματική βλάβη ενώ η αρμόδια Εισαγγελέας έδωσε εντολή δημοσιοποίησης των φωτογραφιών και των προσωπικών στοιχείων 29 γυναικών.\nΤο κατηγορητήριο υποπίπτει σε αντιφάσεις. Από τη μια πλευρά τους αποδίδεται η κατηγορία της πορνείας καθώς και ότι μετέδιδαν εν γνώσει τους και με πρόθεση τον ιό. Ωστόσο οι περισσότερες εξ αυτών ουδέποτε είχαν υποβληθεί σε εξετάσεις, επομένως πρακτικά ήταν αδύνατο να γνωρίζουν ότι ήταν φορείς του aids.\nΑπό το σύνολο των 29 γυναικών προφυλακίστηκαν οι 26 ενώ έως σήμερα 15 παραμένουν έγκλειστες στις φυλακές Κορυδαλλού.\nΤις επόμενες της σύλληψης τους ημέρες το τηλεφωνικό κέντρο του ΚΕΕΛΠΝΟ δέχθηκε περίπου 7.500 κλήσεις από αγωνιούντες άνδρες που συνευρέθησαν χωρίς καν τη χρήση προφυλακτικού με ναρκομανείς γυναίκες.\n«Η δημοσίευση των φωτογραφιών αυτών των γυναικών συνιστά κίνδυνο για τη δημόσια υγεία» επισημαίνει η Σίσσυ Βωβού μέλος της Πρωτοβουλίας Αλληλεγγύης\n« Το μόνο που πέτυχαν ήταν να καθησυχάσουν τους πελάτες που δεν πήγαν μαζί τους. Η δημόσια υγεία δεν προστατεύεται χωρίς πραγματική ενημέρωση για τον ιό HIV και χωρίς εκστρατεία ενάντια στη καταναγκαστική πορνεία»\nΌμως οι φωτογραφίες που έκαναν το γύρω του διαδικτύου και των Μέσων Μαζικής Ενημέρωσης δεν κατέδειξαν μαύρες εκδιδόμενες αλλά λευκές και στην πλειονότητά τους Ελληνίδες.\nΣτα νεκρά βλέμματα των διασυρθέντων γυναικών δοκιμάστηκαν οι αξίες μιας ηθικά ηττημένης κοινωνίας.\nΑυτές διαπομπεύθηκαν , οι οικογένειές τους υπέστησαν κυρώσεις ( για δύο από τα μέλη των οικογενειών σήμανε η απόλυση από τη δουλειά τους ) ενώ το κράτος δικαίου υπέστη συντριπτικό χτύπημα στο μαλακό υπογάστριό του.\nΟ ευτελισμός του Δικαίου\nΗ υπόθεσή τους προκάλεσε θύελλα αντιδράσεων σε εγχώριο και διεθνές επίπεδο.\nΣτην Ελλάδα συστήθηκε Πρωτοβουλία Αλληλεγγύης Διωκόμενων Οροθετικών γυναικών με την συμμετοχή και του Κέντρου Έρευνας και Δράσης για την Ειρήνη ενώ εντονότατες ήταν οι αντιδράσεις του Ευρωπαϊκού Κέντρου Πρόληψης και Ελέγχου Νοσημάτων ECDC, της Διεθνούς Αμνηστίας, της Εθνικής Επιτροπής για τα Δικαιώματα του Ανθρώπου, της Human Rights Watch, της Γενικής Γραμματείας Ισότητας των Φύλων, του Συνηγόρου του Πολίτη.\nΓια τους πολλαπλούς κινδύνους που ενέχει η ποινικοποίηση της ασθένειας έκανε λόγο το Ευρωπαϊκό Κέντρο Πρόληψης και Ελέγχου Νοσημάτων ECDC.\nΓια «βάναυση εξευτελιστική μεταχείριση συνανθρώπων μας που παραβιάζει επιταγές του Συντάγματος και του ευρωπαϊκού και διεθνούς δικαίου» μίλησε η Εθνική Επιτροπή για τα Δικαιώματα του Ανθρώπου (ΕΕΔΑ).\nΩς προς τις νομοθετικές παραβιάσεις και τη μη τήρηση της ιατρικής δεοντολογίας\nεπισημαίνονται τα εξής.\n1. Παράνομη στέρηση ελευθερίας. Οι συγκεκριμένες γυναίκες δεν συνελήφθησαν με την κατηγορία αυτόφωρου αδικήματος. Οι αρχές επικαλέστηκαν απλώς εξακρίβωση στοιχείων.\n2. Τρόπος υποβολής στο τεστ . Ένα κλιμάκιο γιατρών κάνει το τεστ παραβιάζοντας την εμπιστευτικότητα, τη συναίνεση και την ελεύθερη βούληση. Μάλιστα οι γιατροί προέβησαν σε rapid test ενημερώνοντας στη συνέχεια τους αστυνομικούς για τα αποτελέσματα πριν καν ενημερωθούν οι ίδιες οι ενδιαφερόμενες.\n3. Τελική προφυλάκιση των γυναικών με απόφαση της δικαστικής αρχής. Έτσι βρίσκονται έγκλειστες και στερούμενες ουσιαστικής ιατρικής συνδρομής .\nΩς προς τη δημοσιοποίηση στοιχείων αυτή επιτρέπεται με στόχο την προστασία του κοινωνικού συνόλου. Ωστόσο ουδεμία εξουσιοδότηση για τη δημοσιοποίηση ευαίσθητων προσωπικών δεδομένων παρέχεται.\nΧρύσα Μπότση, Ιατρός μονάδας AIDS Ν. Α. ΣΥΓΓΡΟΣ, ΚΕΕΛΠΝΟ, μέλος της ACT UP HELLAS\nΙούνιος 2010: Στη γενική συνέλευση του ΟΗΕ για το HIV/AIDS.\nΈκπληκτοι ακούμε από τον Α. Λοβέρδο ότι το AIDS στην Ελλάδα, οφείλεται σε γυναίκες από την Αφρική: πόρνες, θύματα trafficking! Δεν ήξερε την επιδημιολογική εικόνα του νοσήματος στην Ελλάδα ή ήξερε, αλλά η πραγματική εικόνα δεν εξυπηρετούσε;\nΣτους μήνες που ακολούθησαν ο Α. Λοβέρδος με τη βοήθεια των ΜΜΕ, προώθησε και Ευρωπαϊκά, την εικόνα του μετανάστη –υγειονομική βόμβα. Τι κι αν αυτό δεν είχε επιστημονική βάση; Ο τρόμος πουλάει και σ’εκείνη την προεκλογική στιγμή τι είχαν να πουλήσουν οι υπουργοί Υγείας και Προστασίας του Πολίτη;\nΤον Απρίλιο του 2012 ψηφίστηκε και ενεργοποιήθηκε σε χρόνο-ρεκόρ η υγειονομική διάταξη για τον έλεγχο των λοιμωδών νοσημάτων. Ομάδες-στόχος γι αυτό το νομικό εξάμβλωμα: οι μετανάστες, τα εκδιδόμενα άτομα, οι χρήστες. Μια κοινωνία σε κρίση βρήκε τους αποδιοπομπαίους τράγους της.\n8 Νοεμβρίου Φυλακές Κορυδαλλού\nΈχουν όλες τους υποστεί σωματική και ψυχολογική κακοποίηση. Με είχε προειδοποιήσει η Καλλιόπη Μέλλιου, μέλος της Πρωτοβουλίας,που σε εβδομαδιαία βάση μαζί με άλλες γυναίκες επισκέπτεται στις φυλακές της οροθετικές. «Τα στερητικά τους σύνδρομα ήταν τρομερά, χαρακιές στα χέρια και στα πόδια, μια κόλαση. Η Χ. Μπότση έκανε ενημερωτικές συνεδρίες για το aids στο προσωπικό των φυλακών που είχε τρομοκρατηθεί.»\nΤο δωμάτιο είναι κρύο. Οι πεταλούδες και οι παιδικές ζωγραφιές στον τοίχο φαίνονται εντελώς παράταιρες. Είναι δωμάτιο για τις μητέρες κρατούμενες;\nΠολλές από τις υπόδικες που στέκονται απέναντι μου έχουν παιδιά. Ορισμένες είναι οι ίδιες παιδιά. Έξι μήνες μετά την προφυλάκιση τους και αφού διείλθαν την επώδυνη διαδικασία των στερητικών συνδρόμων νιώθουν εντελώς εγκαταλελειμμένες. Δεν έχουν χρήματα για τσιγάρα ή για τηλεφωνικές κάρτες. Μια εξ αυτών πούλησε προχθές τη βέρα της για λίγα λεφτά.\nΗ Μαρία γράφει με την προτροπή των υπολοίπων γυναικών σημείωμα για την κόρη της που γιορτάζει. «Θα της το δώσετε σας παρακαλώ;»\nΑγγελικούλα σ΄αγαπάω. Είσαι η ζωή μου.\nΓρήγορα θα γιρίσω(ορθογραφία δική της)\nΜια καρδιά ζωγραφισμένη στο χαρτί.\nΜαρία ετών 28. Κάνει χρήση ναρκωτικών από 14 χρονών. Εκδιδόταν για να διασφαλίσει τη δόση της. Την επιμέλεια της 8χρονης κόρης της την έχει αναλάβει ο εν διαστάσει σύζυγός της. Το 8χρονο παιδί υποβλήθηκε βιαίως σε τεστ οροθετικότητας. Οι συμμαθητές της έπαψαν να της μιλούν.\nΧριστίνα ετών 34. Χρήστρια ναρκωτικών από τα 14 της. Παιδί πολύτεκνης οικογένειας. Έχει ένα παιδί ενός έτους.\nΗ αδελφή μου δεν μου μιλάει πια. Ο αδελφός μου ήταν φαντάρος όταν με συνέλαβαν. Είδε τη φωτογραφία μου στο διαδίκτυο και τρελάθηκε. Θέλω να ξεφύγω. Όλη μου η ζωή ένα λάθος( η φωνή της σπάει και βουρκώνει) Πρέπει να ζήσω για το παιδί μου.\nΙλεάνα 24 χρονών. Δείχνει 17-18 χρονών. Δεν μιλάει πολύ. Περισσότερο ατενίζει το κενό. Κάνει χρήση ναρκωτικών από τα 13 της.\n«Θέλεις να κόψεις τα ναρκωτικά»;\n«Μ’ αρέσουν» Όμως σπεύδει να προσθέσει « δεν έχω επιλογές. Θα πεθάνω αν συνεχίσω.»\n«Η οικογένεια σου σε στηρίζει;» «Ναι όταν είμαι στη φυλακή έχω σχέσεις μαζί τους.»\n«Όταν δεν είσαι;»\n«Ε, βαρέθηκαν να έχουν ένα πρεζόνι στο σπίτι τους»\nΚρασιμίρα 16 χρονών, Βουλγάρα\nΜητέρα ενός παιδιού ενός έτους το οποίο φιλοξενείται σε ίδρυμα. Θύμα trafficking.\nΚάνει χρήση ναρκωτικών εδώ και ένα χρόνο. Θέλει να επιστρέψει στη Βουλγαρία και στην οικογένειά της.\nΟλένα 26 χρονών, Ουκρανέζα.\nΚάνει χρήση ναρκωτικών από το 2001 που ήρθε στην Ελλάδα. Άλλοτε χαμογελάει άλλοτε κλαίει. Παραμένει όμορφη παρά τη κακοποίηση που επεφύλαξε στον εαυτό της. Θέλει να βγει και να παντρευτεί τον Έλληνα φίλο της και να κάνουν και παιδί. («Φυσικά και ονειρεύομαι», όπως θα έλεγε και η Κική Δημουλά)\nΕύα 29 ετών.\nΚάνει χρήση ναρκωτικών από 13 χρονών. Δεν μιλάει σχεδόν καθόλου.\n«Η οικογένειά σου;»\n«Αγανακτήσανε μαζί μου.»\n«Πώς αντέδρασαν με τη δημοσιοποίηση των φωτογραφιών;»\n« Τους πήρε από κάτω»\nΡεβέκκα 37 ετών\nΗ γιαγιά της ομάδας. Μιλάει με δυσκολία εξαιτίας της χρήσης των ηρεμιστικών φαρμάκων.\nΤα ναρκωτικά τα ξεκίνησε σε ηλικία 19 ετών. Κάνει χρήση ναρκωτικών από 19 ετών. Έχει ένα γιο 17 ετών.\n« Έχεις καιρό να τον δεις;»\n«Πάνω από χρόνο»\n«Να βγω από εδώ»\nΠηγή: εφημερίδα “6 μέρες”, Σάββατο 1/12/2012\n12/12/2012 | 1 σχόλια | View Post\nΟι δικές μας στυλιστικές συμβουλές για την περίοδο της κρίσης\nΣύμφωνα με πρόσφατη διαφημιστική εκστρατεία της εταιρείας ρούχων Kookai, οι γυναίκες μπορεί να μην έχουν να φάνε, να πληρώσουν το ρεύμα και να θερμάνουν τα σπίτια όπου ζουν, όμως μπορούν να το κάνουν με στυλ. Η μόδα βρήκε τη λύση και με έναν απίθανο ελιγμό έκανε την ανάγκη εμπόρευμα. Με μεγάλη χαρά λοιπόν παρουσιάζουμε κάποιες απλές στυλιστικές συμβουλές για αυτή τη δύσκολη περίοδο.\nΓνωρίζουμε ότι πολλές από εσάς λόγω της ανεργίας δεν αντέχετε οικονομικά τις εξόδους. Τώρα κυρίες μου μπορείτε να κάθεστε άνετα στα κρύα σπίτια σας, φορώντας διπλά και τριπλά πουλόβερ πολύ μοδάτα, ώστε να νιώθετε καλά με τον εαυτό σας. Γιατί όπως θα πρέπει ήδη να γνωρίζετε από τα πολλά έντυπα με ανάλογα ρεπορτάζ, μια γυναίκα νιώθει όμορφα με τον εαυτό της μόνο όταν φοράει το κατάλληλο ρούχο. Αν πάλι είστε από τις τυχερές που εργάζονται ακόμα, τότε οφείλετε να ξοδέψετε κάτι παραπάνω για ένα συνολάκι, που θα αρέσει στο αφεντικό και ίσως έτσι μείνετε λίγο παραπάνω στην επιχείρηση. Πάνω από όλα όμως, μην εκτεθείτε στα μάτια του μπόυφρεντ. Μπορεί να έχουμε κρίση, όμως μην σας θεωρήσει ατημέλητες και έτσι σταματήσει να σας αγαπάει. Γιατί είναι γνωστό ότι ο άντρας δε μένει αν η γυναίκα του δεν φοράει το σωστό ρούχο, ώστε να την καμαρώνει και να νιώθει πιο πολύ άντρας έτσι. Να βλέπουμε τη θετική σκοπιά των πραγμάτων δηλαδή! Να δείτε την κρίση ως ευκαιρία, αν δεν έχετε να φάτε κιόλας τόσο το καλύτερο, θα φτιάξετε και σιλουέτα μοντέλου.\nEίμαστε σίγουρες ότι οι υπάλληλοι του καταστήματος Fokas που είναι απλήρωτοι/ες μήνες νιώθουν πολύ μοδάτοι/ες ως πεινασμένοι/ες, εφόσον τι πιο τρέντι από το να είσαι απλήρωτος/η στις μέρες μας…\nΚαι επειδή κι εμείς είμαστε τρέντι γυναίκες, άνεργες ή ελαστικές, με αγωνίες και δυσκολίες, δηλώνουμε πως με πολύ στυλ δεν θα πεινάσουμε. Θα μποϋκοτάρουμε τα προϊόντα της αλυσίδας Kookai, που ξεφτιλίζει τη γυναικεία αξιοπρέπεια. Και θα δείξουμε την αλληλεγγύη μας στους εργαζόμενους/ες της αλυσίδας Fokas που διεκδικούν τα δεδουλευμένα τους. Και θα πλασάρουμε νέα μόδα, σύμφωνα με την οποία κανένας και καμία δεν θα γίνεται αντικείμενο εκμετάλλευσης στην κρίση από εταιρείες και εργοδότες!\n11/12/2012 | 0 σχόλια | View Post\nΟ Άλλος σαν «υγειονομική βόμβα»\nΥπάρχουν συνθήματα στους τοίχους των πόλεων ή στα πλαϊνά των εθνικών οδών που για κάποιον μυστήριο λόγο αντέχουν όσα χρόνια κι αν περάσουν, όσες βροχές κι αν ξεπλύνουν την μπογιά τους. Μένουν έτσι σαν σημάδια άλλων εποχών, που καλό είναι να μην τις ξεχνάμε ή σαν σφραγίδες μιας αέναα επίκαιρης σημασίας που διεκδικούν την αδιάλειπτη προσοχή μας. Στην πρώτη κατηγορία ανήκει σίγουρα το σύνθημα «Ούτε θεατές ούτε εθελοντές», που έμεινε για να θυμίζει την εποχή ενός απολύτως ψευδαισθησιογόνου και καταστροφικά σπάταλου μεγαλείου, των δήθεν «Ολυμπιακών του μέτρου»· το εθνικό μας αναβολικό, η Ολυμπιάδα, μας κόστισε, όχι μόνη της βέβαια, και ένα και δύο και τρία Μνημόνια. Στη δεύτερη κατηγορία συγκαταλέγονται αναρχολογοπαικτικά συνθήματα του είδους «Κάτω οι Πάνω / Πάνω κανείς», εθνοαυτοκριτικά όπως το «Ελληνες, οι Αμερικάνοι των Βαλκανίων» από τον καιρό που νομίζαμε πως γίναμε νοματαίοι στη χερσόνησό μας και πια τίποτα δεν μας τρομάζει, φιλάλληλα όπως «Είμαστε όλοι μετανάστες», ή προτρεπτικά σαν το «Κλειστή Τιβί, ελεύθερη ζωή», που θυμίζει πόση ζωή χάνεται όταν αυτοεγκλωβιζόμαστε στα όρια του γυάλινου κόσμου.\nΣε μια ενδιάμεση κατηγορία ανήκει ένα σύνθημα το οποίο και μια συγκεκριμένη περίοδο του δημόσιου βίου μάς θυμίζει, πρόσφατη μάλιστα αλλά ήδη απωθημένη, και τη διαρκή προσοχή μας διεκδικεί, ώστε να μην ενδώσουμε άλλη φορά στον ίδιο πειρασμό, στη διαπόμπευση ανθρώπων καταφανώς αδύναμων. Είναι γραμμένο, με μαύρο ως συνήθως μαρκαδόρο, σε άσημο δρόμο του Νέου Κόσμου: «Υγειονομική βόμβα είναι οι Ελληνες πορνοπελάτες κι όσοι τους κάνουνε τις πλάτες». Θυμόμαστε σε τι ανταποκρίνονται οι λέξεις «υγειονομική βόμβα»: στις διαγνώσεις ενός πολιτικού ιατρού (πρόκειται για νέα ειδικότητα)· του κ. Ανδρέα Λοβέρδου. Ως υπουργός Υγείας, ο κ. Λοβέρδος, ο οποίος ήδη ασχολείται με το μέλλον του τόπου από νέα μετερίζια, είχε πιστέψει ότι για να πιστοποιήσει πως κατέχει την ύλη του χαρτοφυλακίου του, όφειλε να χρησιμοποιεί ελαφρώς ιατρική ορολογία. Και το διέπραξε. Κι όχι μονάχα μία φορά.\nΤον Φεβρουάριο του 2011, όταν οι μετανάστες απεργοί πείνας της Νομικής μεταφέρθηκαν στο μέγαρο Υπατία της Πατησίων, ο υπουργός, σε συνέντευξή του, είχε γνωματεύσει ότι το εν λόγω μέγαρο αποτελεί «βόμβα λοιμώξεων». Μια βόμβα απειλητική, εννοούσε, για έναν πληθυσμό που κατά τα λοιπά απολάμβανε και απολαμβάνει απροβλημάτιστα τις παροχές ενός αρτιότατου εθνικού συστήματος υγείας. Δεκατέσσερις μήνες αργότερα, Πρωτομαγιά του 2012, δηλαδή μια ανάσα πριν από τις εκλογές που έμελλε να αποδειχθούν δίδυμες, ο ίδιος υπουργός αποφάσισε να ταΐσει και πάλι τον κοινωνικό Mινώταυρο με μια υγειονομική διάταξή του και με αναβαθμισμένη τώρα την παραϊατρική ορολογία του, αφού δανείστηκε και στοιχεία από το λεξικό των αντιτρομοκρατικών υπηρεσιών. Γνωματεύει λοιπόν και κηρύσσει: «Απασφαλισμένη βόμβα οι μολυσμένες με HIV ιερόδουλες». Οχι απλώς βόμβα, δηλαδή, παρά και απασφαλισμένη, έτοιμη να εκραγεί· και να θερίσει. Και δήθεν για να εμποδιστεί το θεριστικό της έργο, σπεύδει να αναλάβει δράση και ο ειδικός στα θέματα αυτά κ. Μιχάλης Χρυσοχοΐδης, υπουργός Προστασίας του Πολίτη και επίσης δελφίνος τότε. Και οι δυο τους έχουν στο μυαλό τους τη σκέψη να παρουσιάσουν το κόμμα τους σαν προστάτη της δημόσιας υγείας αλλά και της δημόσιας ηθικής, και να αποσπάσουν έτσι τον έπαινο του δήμου υπό μορφήν ψήφων.\nΜε συνοπτικές διαδικασίες λοιπόν προσάγονται 96 γυναίκες, με την κατάθεση ενός και μόνον παντεπόπτη και πανταχού παρόντος αστυνομικού, ο οποίος δήλωσε ότι τις είδε «να κινούνται προκλητικά στο πλήθος». Προσάγονται δηλαδή με βάση εντελώς εξωτερικά γνωρίσματα και χωρίς τη συνδρομή άλλων στοιχείων. Οι 26 οδηγήθηκαν σε δίκη, με την κατηγορία της «σκοπούμενης βαριά σωματικής βλάβης». Σαν να λέμε, εξεπιτούτου αρρώστησαν, επίτηδες επιδόθηκαν στην πορνεία και εσκεμμένα συνευρέθηκαν με απρόθυμους καθώς φαίνεται πελάτες, για να τους μολύνουν. Οι 16 είναι ακόμα στη φυλακή, δίχως ειδική φροντίδα, όπως έχει καταγγελθεί. Συναρμοδίως δρώντες και του ίδιου λαϊκισμού μέτοχοι, οι δύο υπουργοί αποφασίζουν να δοθούν στη δημοσιότητα οι φωτογραφίες όσων γυναικών κρίθηκαν οροθετικές, αφού πρώτα υποβλήθηκαν σε τεστ, χωρίς καν να γνωρίζουν αρκετές εξ αυτών τι ακριβώς υφίστανται, αλλά και χωρίς να δοθεί ιδιαίτερη σημασία στα προβλεπόμενα για το τεκμήριο αθωότητας, που παραβιάστηκε με την προσχηματική επίκληση της αναλογικότητας. Και το ιατρικό απόρρητο, τα ίδια υπέστη.\nΟ ευγενής στόχος, όπως ειπώθηκε, ήταν να δουν τις φωτογραφίες όσοι τυχόν είχαν γνωρίσει τις γυναίκες (με τη βιβλική σημασία του ρήματος) και να σπεύσουν να εξεταστούν. Αυτό ήταν το φενακιστικό, δήθεν ανθρωπιστικό μήνυμα. Αλλά επρόκειτο απλώς για ωφελιμοθηρική διαπόμπευση εν ονόματι ενός μείζονος αγαθού που δεν ήταν η δημόσια υγεία, όπως υποκριτικά υποστηρίχτηκε, αλλά η αντιμετώπιση μιας χρόνιας κομματικής νόσου και η εξυπηρέτηση προσωπικών φιλοδοξιών. Δεν θα αρκούσε άραγε να κοινοποιηθούν οι διευθύνσεις των «ύποπτων» οίκων ανοχής και να γνωστοποιηθούν οι κρίσιμες πιάτσες; Κι αν πράγματι το κράτος απέβλεπε στην προστασία της δημόσιας υγείας, γιατί μέτρησε τις ευθύνες του με πειραγμένη ζυγαριά; Αν ήταν σύμφωνο με την ίδια τη λογική του, όφειλε να γνωστοποιήσει και τα στοιχεία όσων ανδρών εξετάστηκαν και βρέθηκαν οροθετικοί, διότι και αυτοί θα μπορούσαν να αποτελούν «βόμβα», σαν διασπορείς που ίσως απέκρυπταν και από τους οικείους τους ακόμα ενδεχόμενο πρόβλημα της υγείας τους. Το σεξ χωρίς προφυλακτικό άλλωστε (που παραλίγο να ποινικοποιηθεί από ευφυέστατους «νομοθέτες» και να ανατεθεί ο έλεγχός του σε ειδικό σώμα προφυλακτόρων) το απαιτούν οι άντρες, εκμεταλλευόμενοι την ανάγκη της δόσης όσων γυναικών είναι τοξικοεξαρτημένες ή τον φόβο του προστάτη.\nΠαρ’ όλες τις αντιδράσεις, πάντως, οι φωτογραφίες των «επικηρυγμένων», που παρά τα αρχικά λεγόμενα («οι Ρωσίδες…»), στην πλειονότητά τους ήταν Ελληνίδες, παρέμειναν αναρτημένες στην ηλεκτρονική σελίδα της αστυνομίας έως τα τέλη Αυγούστου. Στίγμα εσαεί. Οσο για τις καταγγελίες ορισμένων γυναικών ότι ασκούσαν καταναγκαστική πορνεία, ως θύματα σωματεμπορίας, δεν βρήκαν πρόθυμα ώτα στην πλευρά της πολιτείας και καμία έρευνα δεν έγινε. Το «καλά να πάθουν» να πρυτάνευσε άραγε ή το «τα ‘θελαν και τα ‘παθαν»;\nΗ συνέχεια την άλλη Κυριακή.\n* Ομιλία στο 24ο Πανελλήνιο Συνέδριο της Ελληνικής Εταιρείας Μελέτης και Αντιμετώπισης του AIDS (23 – 25 Νοεμβρίου).\n08/12/2012 | 0 σχόλια | View Post\nΚατερίνα Μάτσα: Οι γυναίκες αντικείμενα εκμετάλλευσης από τους άντρες τοξικοεξαρτημένους\nΣυνέντευξη στην Αλίκη Κοσυφολόγου\nΣτο πλαίσιο των προγραμμάτων απεξάρτησης του 18 ΑΝΩ λειτουργούν και ξεχωριστά προγράμματα για γυναίκες (κέντρο υποδοχής και ειδικής διαμονής πρόγραμμα γυναικών). Ειδικότερα, το κέντρο υποδοχής, εκτός από τη συμβουλευτική και ψυχολογική υποστήριξη που παρέχει, επιτελεί έναν πολύ σημαντικό ρόλο στην κοινωνική επανένταξη των θεραπευόμενων γυναικών. Συχνά, η θεραπευτική διαδικασία μπορεί να είναι μία ευρύτερα χειραφετησιακή διαδικασία συμβάλλοντας καταλυτικά στην κατάρριψη των στερεοτυπικών προκαταλήψεων και των ευρύτερων κοινωνικών αποκλεισμών που «αυτές» συντηρούν.\nΣυζητήσαμε με την Κατερίνα Μάτσα, ψυχίατρο και επιστημονική υπεύθυνη της μονάδας απεξάρτησης 18 ΑΝΩ -της μεγαλύτερης μονάδας απεξάρτησης του ΕΣΥ, με 32 δομές σε όλο το λεκανοπέδιο Αττικής- για την επίδραση της έμφυλης διάστασης σε συνδυασμό με την ταξική προέλευση στο φαινόμενο της εξάρτησης, όπως επίσης και για την αναγκαιότητα της συνέχισης αγώνων -συνδικαλιστικών, πολιτικών, κοινωνικών, ιδεολογικών- για την υπεράσπιση της κοινωνικής πολιτικής, αλλά και ευρύτερα της δημόσιας υγείας απέναντι στον ακραιφνή νεοφιλελευθερισμό και την αντικοινωνική λιτότητα που επιβάλλεται.\nΓια ποιους λόγους θεωρείται αναγκαίο οι γυναίκες -ειδικότερα οι μητέρες- να παρακολουθούν ξεχωριστά προγράμματα;\nΚατερίνα Μάτσα: Oι γυναίκες, βάσει και της διεθνούς βιβλιογραφίας, αποτελούν το 40% με 60% επί του συνόλου του πληθυσμού των τοξικοεξαρτημένων. Αναμφίβολα, πρόκειται για ένα μεγάλο ποσοστό, ωστόσο οι γυναίκες υποαντιπροσωπεύονται σταθερά στα θεραπευτικά προγράμματα. Η αναλογία μεταξύ ανδρών και γυναικών θεραπευόμενων είναι περίπου έξι άνδρες προς μία γυναίκα. Οι γυναίκες δεν εντάσσονται εύκολα σε θεραπευτικά προγράμματα και γι’ αυτό η προσπάθεια επικεντρώνεται στο να προσελκυστούν στη θεραπεία. Προφανώς, οι αιτίες αυτής της «δυσκολίας» είναι κοινωνικής προέλευσης και πολύ λιγότερο σχετίζονται με ατομικές στάσεις και συμπεριφορές τοξικοεξαρτημένων γυναικών. Το ίδιο το κοινωνικό πλαίσιο θέτει εμπόδια και δημιουργεί αποκλεισμούς. Πρώτα απ’ όλα γιατί αρκετές από αυτές τις γυναίκες είναι και μητέρες, επομένως βαρύνονται και με -την αποκλειστική τις περισσότερες φορές- ευθύνη για την ανατροφή των παιδιών.\nΕπιπλέον, η θέση των γυναικών ως κοινωνικής κατηγορίας στον κοινωνικό καταμερισμό, στο πλαίσιο της κοινότητας των τοξικομανών τις τοποθετεί σε υποτελείς ρόλους. Οι γυναίκες μετατρέπονται σε αντικείμενα εκμετάλλευσης από τους άντρες τοξικοεξαρτημένους, ακόμη κι από τους ίδιους τους συντρόφους τους. Επιπλέον, είναι αδιαμφισβήτητο ότι η κοινωνική απαξίωση είναι πολύ εντονότερη για τις τοξικοεξαρτημένες γυναίκες απ ό,τι για τους άντρες. Και βέβαια, όταν αυτές οι γυναίκες έχουν και παιδιά, τότε ο φόβος της απώλειας της επιμέλειας των παιδιών τις αποτρέπει από την ένταξη σ’ ένα θεραπευτικό πρόγραμμα. Γιατί, όταν μία γυναίκα εντάσσεται σε ένα πρόγραμμα, αυτομάτως αποκτά την ταυτότητα της τοξικοεξαρτημένης και εύλογα αυτό γεννά φόβους. Επίσης, είναι αλήθεια ότι τα προγράμματα της απεξάρτησης, όπως είναι δομημένα, συχνά δεν καλύπτουν τις ανάγκες των γυναικών, κι αυτό όχι γιατί υπάρχει διάκριση μεταξύ «γυναικείας» και «ανδρικής» τοξικοεξάρτησης, αλλά κυρίως γιατί οι γυναίκες έχουν κάποιες ιδιαίτερες ανάγκες, οι οποίες μπορεί και να προέρχονται από τους διάφορους κοινωνικούς ρόλους που τους αποδίδονται. Επίσης, οι «ιδιαίτερες» αυτές ανάγκες σχετίζονται με διάφορα τραυματικά βιώματα που κουβαλούν οι τοξικοεξαρτημένες γυναίκες, πολύ πιο συχνά σε σχέση με τους άντρες. Σε πολλές περιπτώσεις, οι τοξικοεξαρτημένες γυναίκες έχουν τραυματικές εμπειρίες από κακοποίηση, σωματική και ψυχολογική, την οποία έχουν βιώσει σε πολύ νεαρή ηλικία. Πολύ συχνά, η κακοποίηση είναι σεξουαλική και έχει «ασκηθεί» από πρόσωπο του οικείου περιβάλλοντος. Χαρακτηριστικά μπορούμε να πούμε ότι το ποσοστό των τοξικοεξαρτημένων γυναικών που έχουν υποστεί τέτοιου είδους κακοποίηση αγγίζει το 40 με 45%. Είναι λοιπόν, όλοι αυτοί οι παράγοντες και ίσως σε συνδυασμό με μία κακή ψυχολογική κατάσταση, που κάνει τις γυναίκες αυτές απρόθυμες στο να ζητήσουν θεραπευτική βοήθεια.\nΜέσα σ’ αυτό το πλαίσιο, κρίθηκε λοιπόν χρήσιμη και απαραίτητη η δημιουργία θεραπευτικών προγραμμάτων για γυναίκες. Εμείς στο 18 ΑΝΩ ήρθαμε πρώτη φορά σε επαφή με τέτοια προγράμματα κατά τη δεκαετία του ενενήντα, όταν μέσα από την πίεση που ασκήθηκε από φεμινιστικά κινήματα σε χώρες της δυτικής Ευρώπης, τόσο για τα θέματα ενδοοικογενειακής βίας και της βίας κατά των γυναικών όσο και ευρύτερα για την αμφισβήτηση του κυρίαρχου έμφυλου καταμερισμού, άρχισε να αναπτύσσεται η πιο στοχευμένη στις γυναίκες και στις ιδιαίτερες ανάγκες τους θεραπευτική προσέγγιση. Την ίδια εποχή, λοιπόν, μας είχε δοθεί ένα κτήριο στο Παλαιό Ψυχικό, το οποίο αρχικά προοριζόταν να λειτουργήσει ως ξενώνας στο πλαίσιο προγράμματος αποασυλοποίησης, κάτι που τελικά δεν έγινε. Έχοντας λοιπόν αυτό το κτήριο στη διάθεσή μας, αποφασίσαμε να δημιουργήσουμε τον πρώτο ξενώνα για γυναίκες, ενώ προηγουμένως είχαμε παρατηρήσει ότι στο κλειστό μεικτό Πρόγραμμα Ψυχολογικής Απεξάρτησης που λειτουργούσε στο Δαφνί, οι γυναίκες διέκοπταν τη θεραπεία σε μεγαλύτερα ποσοστά σε σχέση με τους άντρες. Κατέληγαν δηλαδή στο “drop out” από τη θεραπεία πιο συχνά από τους άνδρες. Από την άλλη, είχαμε δει ότι οι γυναίκες που κατάφερναν να ολοκληρώσουν τη θεραπεία είχαν πολύ επιτυχημένη και πολύ πιο σταθερή πορεία.\nΘεωρούσαμε, λοιπόν, τότε ότι η συνύπαρξη ανδρών και γυναικών στο ίδιο πρόγραμμα δημιουργούσε ορισμένα προβλήματα, γιατί ήταν πιθανό στο πλαίσιο της κοινότητας των τοξικοεξαρτημένων οι γυναίκες να είχαν βιώσει κακοποιητικές συμπεριφορές -ξύλο, βιασμούς- από τους άντρες, με τους οποίους έπρεπε να παρακολουθήσουν από κοινού ένα θεραπευτικό πρόγραμμα. Προφανώς, αυτό ανατροφοδοτούσε ανασφάλειες και γεννούσε δυσπιστία και έλλειμμα εμπιστοσύνης και ως προς το ίδιο το πρόγραμμα. Έχοντας λοιπόν δει τα ευρωπαϊκά παραδείγματα των gender sensitive προγραμμάτων, σκεφτήκαμε κι εμείς να δοκιμάσουμε να δημιουργήσουμε ένα μοντέλο θεραπευτικής απεξάρτησης με ευαισθησία για τις ιδιαίτερες ανάγκες των γυναικών, έστω κι αν στην Ελλάδα εκείνη την εποχή δεν υπήρχε κάποιο αντίστοιχο διεκδικητικό φεμινιστικό κίνημα που να πιέζει σε μία τέτοια κατεύθυνση. Βασικός μας στόχος τότε ήταν να κρατήσουμε τις γυναίκες στο πρόγραμμα, αφού, σε κάθε περίπτωση, η διακοπή της διαδικασίας μπορεί να έχει ολέθρια αποτελέσματα και να οδηγήσει τις γυναίκες πίσω στα ναρκωτικά, θέτοντας σε άμεσο κίνδυνο τη ζωή τους. Το πρόγραμμα αυτό λειτουργεί από το 1997, δηλαδή 15 ολόκληρα χρόνια, με πολύ μεγάλη επιτυχία. Το πρόγραμμα είναι εξ ολοκλήρου gender sensitive, αφορά αποκλειστικά γυναίκες, ενώ η θεραπευτική ομάδα επίσης αποτελείται μόνο από γυναίκες.\nΥπήρχε όμως και το ζήτημα των παιδιών. Κατά τη δεκαετία του ενενήντα, ήταν πιο υποστηρικτική η στάση της οικογένειας σε αυτό το ζήτημα. Δηλαδή, σε πολλές περιπτώσεις η οικογένεια αναλάμβανε τη φροντίδα των παιδιών μέχρις ότου η κοπέλα ολοκλήρωνε τη θεραπευτική διαδικασία. Εδώ και αρκετά χρόνια όμως, ειδικότερα όσο προχωρούσαμε προς την «κρίση», εξαιτίας της επεκτεινόμενης φτώχειας, καθώς και της διάρρηξης των κοινωνικών σχέσεων που αυτή προκαλεί, κάτι τέτοιο πολλές φορές δεν ήταν δυνατό. Διαπιστώσαμε, λοιπόν, ότι υπήρχε η ανάγκη δημιουργίας ενός χώρου όπου οι εξαρτημένες μητέρες θα μπορούσαν να παίρνουν μαζί τους τα παιδιά. Δημιουργήσαμε λοιπόν ένα πρόγραμμα προσαρμοσμένο στις ανάγκες των μητέρων. Πρόκειται για γυναίκες, που είτε εντάσσονται στο πρόγραμμα ενώ είναι έγκυες, είτε έρχονται με τα παιδιά και τα μεγαλώνουν εκεί παρακολουθώντας παράλληλα το θεραπευτικό πρόγραμμα. Σαφώς, αυτή η δυνατότητα βελτιώνει την ποιότητα της ζωής και των ίδιων των παιδιών, καθώς βρίσκονται σε ένα προστατευμένο και ασφαλές περιβάλλον μακριά από τραυματικές εμπειρίες του κόσμου των ναρκωτικών στον οποίο βρίσκονταν οι μητέρες τους. Τα προγράμματα απεξάρτησης που απευθύνονται ειδικά σε μητέρες αναγνωρίζονται και ως προγράμματα πρόληψης για τα παιδιά τους, καθώς ένα παιδί που μεγαλώνει σε κοινότητες ναρκωτικών έχει μεγάλες πιθανότητες στο μέλλον, να στραφεί στα ναρκωτικά και το ίδιο.\nΈχουμε διαπιστώσει πάντως ότι τα παιδιά τους είναι πολύ σημαντικό κίνητρο για προσπάθεια στη διαδικασία της απεξάρτησης, κι αυτό μας απαντά σε μεγάλο βαθμό και στο ερώτημα που μας ταλάνιζε από την αρχή της δημιουργίας αυτών των ειδικών προγραμμάτων, για το αν δηλαδή θα εξυπηρετήσουν υπαρκτές ανάγκες ή θα εκπέσουν στον κίνδυνο της δημιουργίας πλαισίων απομόνωσης των εξαρτημένων γυναικών και μητέρων. Βέβαια, για να αποφευχθεί ένα τέτοιο ενδεχόμενο, οι γυναίκες ναι μεν παρακολουθούν το ειδικό πλαίσιο για την ψυχολογική απεξάρτηση, όμως συμμετέχουν από κοινού με τους άντρες στην τελευταία φάση του προγράμματος, δηλαδή στις διαδικασίες της κοινωνικής επανένταξης. Διαπιστώσαμε μάλιστα ότι, έχοντας περάσει τη θεραπευτική διαδικασία σε αυτό το ειδικό πλαίσιο, ότι οι γυναίκες είναι πιο έτοιμες να δώσουν τη μάχη της κοινωνικής επανένταξης και να δουν τους άνδρες από μία άλλη σκοπιά, καθώς μέχρι πρότινος οι σχέσεις τους διαμεσολαβούνταν από τις ουσίες. Είναι γεγονός ότι από την πλευρά των ανδρών τοξικοεξαρτημένων εκδηλώνονται ρατσιστικές και βίαιες συμπεριφορές σε βάρος των γυναικών, ενώ συχνά τις μεταχειρίζονται ως αντικείμενα. Παράλληλα, οι γυναίκες, επειδή έχουν εσωτερικεύσει την υποτέλεια που τους αποδίδεται, παίρνουν εύκολα τον ρόλο του θύματος. Προφανώς, μέσα σε αυτές τις συνθήκες δεν μπορούν να δημιουργηθούν σχέσεις.\nΗ υπέρβαση των ανασφαλειών, η ανάκτηση της αυτοεκτίμησης, αλλά και η δημιουργία σχέσεων ποιοτικής επικοινωνίας με τους άλλους μέσα από τη θεραπευτική διαδικασία, ανατρέπει το «παγιωμένο» μέχρι πρότινος σύστημα έμφυλων σχέσεων και διαμορφώνει τις προϋποθέσεις για τη δημιουργία δεσμών αλληλεγγύης και την αναζήτηση ενός συλλογικού δρόμου για την επίλυση των προβλημάτων.\nΔηλαδή, με άλλα λόγια, η θεραπευτική διαδικασία μπορεί να είναι μία ευρύτερα χειραφετησιακή διαδικασία;\nΚ.Μ.: Ακριβώς. Η διαδικασία της απεξάρτησης είναι μία διαδικασία κοινωνικοποίησης και χειραφέτησης. Γι’ αυτό και δεν θεωρούμε ότι είναι απεξάρτηση η συντήρηση με τα υποκατάστατα, εφόσον η εξάρτηση και όλες οι ψυχολογικές και κοινωνικές της συνέπειες παραμένουν. Ακόμη και στην περίπτωση της χρήσης υποκαταστάτων, η συνείδηση του υποκειμένου παραμένει χειραγωγημένη, ή ακόμη «διαμεσολαβημένη». Στο επίκεντρο της ζωής εξακολουθούν να βρίσκονται οι ουσίες.\nΣτο εκπαιδευτικό σεμινάριο «Γυναίκα και χρήση ουσιών» έχετε συμπεριλάβει και θεματική που αφορά τα διατροφικά προβλήματα. Αν και είχα την εντύπωση ότι η αντίληψη ότι οι διατροφικές διαταραχές είναι «γυναικείο πρόβλημα» αναπαράγει σε μεγάλο βαθμό την κυρίαρχη ιδεολογία για τα έμφυλα στερεότυπα, ωστόσο οι αριθμοί δείχνουν ότι πλειοψηφικά οι γυναίκες αντιμετωπίζουν τέτοια προβλήματα.\nΚ.Μ: Ναι, υπάρχει ξεχωριστό τμήμα τόσο για τις διατροφικές διαταραχές όσο και για την εξάρτηση από την χρήση του διαδικτύου. Οι διατροφικές διαταραχές ανήκουν στην κατηγορία των εξαρτησιακών διατροφικών, μάλιστα διεθνώς αποκαλούνται “addictions”. Τα στοιχεία που τις κάνουν εξαρτήσεις είναι ότι, αφενός έχουν ένα καταναγκαστικό χαρακτήρα και αποσπούν το άτομο από οποιαδήποτε κοινωνική δραστηριότητα, αφετέρου, γιατί ενώ αυτή η «πρακτική» δεν αποδίδει κανενός είδους ικανοποίηση στο άτομο, τελικά βιώνεται ως καταναγκαστική η άσκηση της. Αν και οι διατροφικές διαταραχές πλήττουν συγκριτικά περισσότερες γυναίκες -είναι περίπου δέκα κορίτσια προς ένα αγόρι η αναλογία- είναι αλήθεια ότι διατροφικές διαταραχές αντιμετωπίζουν και οι άντρες.\nΠάντως, διατροφικές διαταραχές εμφανίζουν με μεγάλη συχνότητα και τοξικοεξαρτημένες γυναίκες, δηλαδή η λεγόμενη «διεξαρτητικότητα» είναι συχνή στις γυναίκες. Μάλιστα, το τμήμα για τις διατροφικές διαταραχές δημιουργήθηκε και με αφορμή τα πολλαπλά περιστατικά νευρογενούς ανορεξίας ή βουλιμίας που εμφανίζονταν σε γυναίκες που μόλις είχαν ολοκληρώσει προγράμματα απεξάρτησης. Προφανώς και η κυρίαρχη κουλτούρα παίζει κάποιο επιδραστικό ρόλο σε αυτά τα προβλήματα, όχι όμως τον μοναδικό.\nΑναλύοντας προηγουμένως τους λόγους που μπορεί να είναι αποτρεπτικοί για μια γυναίκα να συμμετέχει σε ένα θεραπευτικό πρόγραμμα, αναφερθήκατε στον φόβο της απόκτησης της ταυτότητας της τοξικοεξαρτημένης και κατά συνέπεια στον φόβο της απώλειας της επιμέλειας των παιδιών τους αν είναι μητέρες. Είναι αλήθεια ότι αυτή η αγωνία τροφοδοτείται από υπαρκτά ενδεχόμενα, καθώς το δικαστικό σύστημα μεταχειρίζεται με μεγάλη αυστηρότητα τα τοξικοεξαρτημένα άτομα.\nΚ.Μ: Προφανώς κι έχει αντικειμενική βάση αυτός ο φόβος. Πράγματι, το νομικό πλαίσιο είναι εξαιρετικά αυστηρό και επιβάλλει ποινές εξοντωτικές ορισμένες φορές κι επιπλέον αυτό το νομικό πλαίσιο, όπως είναι αυστηρά οριοθετημένο δεν αναγνωρίζει καθόλου τη θεραπευτική προσπάθεια. Μπορώ να σας αναφέρω παραδείγματα παιδιών, που όχι μόνο έχουν ολοκληρώσει με επιτυχία το θεραπευτικό πρόγραμμα, αλλά μέσα από την εκπαίδευση έχουν γίνει τα ίδια θεραπευτές κι όμως κινδυνεύουν από να μπουν φυλακή από καταδίκες που τους είχαν επιβληθεί όταν ακόμη αντιμετώπιζαν προβλήματα εξάρτησης από τα ναρκωτικά. Σε πολλές περιπτώσεις, οι δικαστές δεν αναγνωρίζουν τη θεραπευτική προσπάθεια, τους αντιμετωπίζουν σα να έκαναν τώρα τα μικροαδικήματα για τα οποία κατηγορούνται και βεβαίως δεν αναγνωρίζουν τη θεραπευτική διαδικασία ως μία διαδικασία αλλαγής. Ειδικά στις πολλές περιπτώσεις κατά τις οποίες η αστυνομία συλλαμβάνει και αυθαίρετα χαρακτηρίζει ένα τοξικοεξαρτημένο άτομο έμπορο, τότε, ακόμη κι αν το άτομο αυτό έχει περάσει δύο χρόνια σε θεραπευτική διαδικασία απεξάρτησης, όταν θα έρθει η ώρα για να εκδικαστεί η υπόθεση του, τότε θα δικαστεί ως έμπορος.\nΑυτή η πολιτική αντιμετώπισης από τον νόμο θα μπορούσε να χαρακτηριστεί εως και φασιστική απέναντι στους τοξικοεξαρτημένους/ες. Χαρακτηριστικό είναι ότι ακόμη μεγαλύτερη αυστηρότητα επιδεικνύεται απέναντι στις γυναίκες. Ίσως το πιο αντιπροσωπευτικό παράδειγμα φασιστικής μεταχείρισης τοξικοεξαρτημένων γυναικών, αποτελεί η υπόθεση που υποκίνησε ο Λοβέρδος, ο οποίος για μικροπολιτικούς και ιδιοτελείς σκοπούς διαπόμπευσε τις τοξικοεξαρτημένες γυναίκες και τις έστειλε στη φυλακή. Εδώ, αξίζει να σημειώνεται κάθε φορά, ότι οι περισσότερες από αυτές τις γυναίκες δεν γνώριζαν ότι ήταν οροθετικές και ότι έφαγαν πάρα πολύ ξύλο για να πειστούν να υπογράψουν ένα χαρτί που έλεγε ότι είχαν γνώση αυτής τους της κατάστασης. Τέτοια είναι και η περίπτωση μίας νεαρής κοπέλας, η οποία ήταν μεταξύ των γυναικών που συνελήφθησαν τότε και η οποία σήμερα έχει ενταχθεί στο θεραπευτικό πρόγραμμα του 18 ΑΝΩ, και μάλιστα πηγαίνει πολύ καλά.\nΜπορούμε να εναποθέσουμε προσδοκίες στο πρόσφατο νομικό πλαίσιο για την αποποινικοποίηση της χρήσης και την ελάφρυνση των κυρώσεων για την κατοχή;\nΚ.Μ.: Σε ό,τι αφορά την πρώτη εκδοχή του νόμου, που έτσι κι αλλιώς έχει αλλάξει τώρα, είχα σημαντική διαφωνία ως προς το ζήτημα της νομιμοποίησης της χρήσης της κάνναβης, καθώς θεωρούσα ότι σε συνθήκες εκτεταμένης κοινωνικής κρίσης, η νεολαία που βιώνει πολλαπλά αδιέξοδα μπορεί πιο εύκολα να στρέφεται στη χρήση των ναρκωτικών. Ότι δηλαδή περνούσε το μήνυμα ότι δεν είναι σοβαρό να κάνει κανείς χρήση της ουσίας αυτής. Εξάλλου, κατά τη γνώμη μου, στην περίπτωση των ουσιών το ζήτημα δεν είναι φαρμακευτικό, αλλά κοινωνικό και απ’ αυτή την άποψη η προοπτική λύσης που πρέπει να ανοίξει, δεν περνά μέσα από νομικές λύσεις αυτού του τύπου. Χρειάζεται πολλά να γίνουν στο επίπεδο της πρόληψης. Από την άλλη, θεωρώ ότι είναι πολύ θετικό είναι το κομμάτι που παραμένει στην επικαιροποιημένη εκδοχή του νόμου και το οποίο αφορά τα απεξαρτημένα άτομα, καθώς θα απελευθερώσει πάρα πολλά παιδιά από τις φυλακές στις οποίες έχουν βρεθεί τόσο άδικα, ή θα τα απαλλάξει από τον κίνδυνο φυλάκισης εξαιτίας μίας καταδίκης που τους είχε επιβληθεί την εποχή της εξάρτησης τους. Επομένως, έχει πολλά θετικά ο νόμος από αυτή τη σκοπιά, καθώς εισάγει μια πιο ανθρωπιστική νομική προσέγγιση αυτών των ζητημάτων. Προφανώς, θα συμβάλλει καταλυτικά και στην πρακτική και ανθρωπιστικά αναγκαία αποσυμφόρηση των ελληνικών φυλακών.\nΜετά την ψήφιση του τρίτου Μνημονίου, μέσα στον κυκεώνα διάλυσης της κοινωνικής πολιτικής το μέλλον των δομών για την απεξάρτηση στην Ελλάδα μοιάζει ζοφερό, ποια είναι η γνώμη σας;\nΚ.Μ: Τα πράγματα είναι πολύ δύσκολα. Κι αυτός είναι και ο βασικός λόγος που θα βγούμε προς τα έξω και θα ζητήσουμε την στήριξη της κοινωνίας, διοργανώνοντας εξωστρεφείς δράσεις που θα μας φέρνουν σε επαφή με την κοινωνία, καταρρίπτοντας προκαταλήψεις και αποκλεισμούς, αλλά και συνεντεύξεις τύπου όπου θα εκθέτουμε τα άμεσα προβλήματα που αντιμετωπίζουμε. Τώρα πλέον κινδυνεύουν όλα τα στεγνά προγράμματα. Μόνο τις φτηνές λύσεις των υποκαταστάτων θα προωθούν πια, όπως ακριβώς γίνεται στην Ευρώπη, όπου η χορήγηση υποκαταστάτων είναι φτηνό μέσο.\nΑυτή είναι η λύση του νεοφιλελευθερισμού, πιστεύετε;\nΚ.Μ: Βεβαίως, καθώς και στην Ευρώπη κλείνουν το ένα μετά το άλλο τα προγράμματα που παρέχουν ψυχοκοινωνική υποστήριξη και που κατά συνέπεια δημιουργούν τις προοπτικές ουσιαστικής κοινωνικής επανένταξης του ατόμου. Πιστεύω λοιπόν, ότι το μέλλον είναι δυσοίωνο. Από την άλλη, επειδή είμαστε ένα θεραπευτικό πρόγραμμα, όπου από την πρώτη ημέρα που ένα άτομο εντάσσεται σ’ αυτό, αρχίζει να εξοικειώνεται με την ιδέα του αγώνα και της μαχητικότητας -σε αυτές τις αξίες εκπαιδεύονται τα παιδιά-, έχουμε από την πλευρά μας την υποχρέωση να κρατήσουμε μία αγωνιστική στάση και να αντισταθούμε συλλογικά. Βέβαια, σε αυτό το σημείο που έχουμε φτάσει, αυτό δεν αρκεί. Σήμερα, νομίζω ότι πρέπει να δώσουμε τη μάχη για την απεξάρτηση μέσα στο πλαίσιο της υπεράσπισης της δημόσιας υγείας και βέβαια της υπεράσπισης της ίδιας της ποιότητας της ζωής που απειλείται από αυτή την πολιτική.\nΌταν μία γυναίκα εντάσσεται σε ένα πρόγραμμα, αυτομάτως αποκτά την ταυτότητα της τοξικοεξαρτημένης και εύλογα αυτό γεννά φόβους. Επίσης, είναι αλήθεια ότι τα προγράμματα της απεξάρτησης, όπως είναι δομημένα, συχνά δεν καλύπτουν τις ανάγκες των γυναικών\nΤα προγράμματα απεξάρτησης που απευθύνονται ειδικά σε μητέρες αναγνωρίζονται και ως προγράμματα πρόληψης για τα παιδιά τους, καθώς ένα παιδί που μεγαλώνει σε κοινότητες ναρκωτικών έχει μεγάλες πιθανότητες στο μέλλον, να στραφεί στα ναρκωτικά και το ίδιο.\n06/12/2012 | 0 σχόλια | View Post\nΠερί της βασιλικής μήτρας\nΔιαβάζουμε τις τελευταίες μέρες σε αγγλόφωνα, κυρίως, μέσα για το χαρμόσυνο νέο της βρετανικής βασιλικής οικογένειας, μια είδηση που αναπαράχθηκε, φυσικά, και από τα εγχώρια και φαντάζομαι κυκλοφόρησε σε όλο τον κόσμο. Σύμφωνα με αυτά, όλη η υφήλιος, έστω και για μια μέρα, ένιωσε βαθιά συγκίνηση για τον ερχομού του/της διαδόχου και κρατάει την ανάσα της για να πάνε όλα καλά με τα προβλήματα που αντιμετωπίζει η μέλλουσα μητέρα.\nΚαταρχάς ομολογώ ότι κι εγώ διάβασα αυθόρμητα το νέο όπως εκατομμύρια άλλοι άνθρωποι, ίσως με μια ηδονοβλεπτική διάθεση. Από τα λίγα που έχω δει μέχρι στιγμής, τα διάφορα μέσα συζητούν το ζήτημα του/της διαδόχου ήδη από την είδηση του γάμου. Έπειτα, η είδηση της εγκυμοσύνης συνοδεύεται από ποικίλα ερωτήματα που το κοινό πρέπει να σκεφτεί, όπως τη μέρα και τόπο σύλληψης, καθώς τα σημάδια που απέτυχαν να παρατηρήσουν τόσο καιρό οι ρεπόρτερ. Φαντάζομαι τους επόμενους μήνες θα ασχοληθούν με την πορεία της εγκυμοσύνης και πόσο φουσκώνει η κοιλιά της Κέιτ, τη δίαιτα και τα κιλά της, τα ρούχα εγκυμοσύνης που θα γίνουν μόδα, το φύλο του παιδιού κτλ.\nΉδη από την αναγγελία του γάμου, η νεαρή δούκισσα αποτέλεσε το απόλυτο αντικείμενο. Όφειλε να έχει το σωστό μαλλί, να φοράει τα κατάλληλα ρούχα και να είναι πάντα χαμογελαστή στις διάφορες εκδηλώσεις, ώστε να είναι αρεστή στα κουτσομπολίστικα έντυπα, άρα και στους υπηκόους. Να είναι η ζωντανή διαφήμιση του θεσμού που εκπροσωπεί. Το σώμα της δεν της ανήκει, ακόμη και το γεγονός ότι δεν ήταν παρθένα πριν τον γάμο έγινε παγκόσμια είδηση. Τώρα, η υγεία και το παιδί της είναι εθνική υπόθεση. Ουσιαστικά για τους επόμενους μήνες μια ολόκληρη κοινωνία –τουλάχιστον- θα ασχολείται με τη μήτρα της.\nΟ ρόλος των μέσων είναι προφανώς καθοριστικός. Δεν δημιουργούν απλώς μια εικόνα, αλλά πείθουν ότι η εικόνα είναι η πραγματικότητα. Το λυπηρό της υπόθεσης είναι η απήχηση που η ζωή της βασιλικής οικογένειας έχει σε πλήθος κόσμου. Ιδίως νέες κοπέλες που μέσα τους εύχονται μια παρόμοια κατάληξη για τις ίδιες ή δακρύζουν από συγκίνηση με κάθε είδηση για το ζεύγος. Που ζηλεύουν μια κατασκευασμένη εικόνα και αδυνατούν να διακρίνουν την χυδαία αντικειμενοποίηση. Παρόλα αυτά, την ίδια την δούκισσα μπορεί να μην την ζηλεύουμε, όμως δεν τη λυπόμαστε κιόλας. Η ίδια επέλεξε αυτό τον ρόλο, όπως και άλλες πριν από αυτή, τη στιγμή που αποφάσισε να γίνει κομμάτι αυτού του ανατριχιαστικού θεσμού. Όσο για την εγκυμοσύνη της, ευχόμαστε να της πάνε όλα καλά, όμως εμάς δεν μας αφορά.\n05/12/2012 | 0 σχόλια | View Post\n30/11/2012 | 0 σχόλια | View Post\nΔιαμαρτυρίες γυναικών στην Κίνα\nΣύμφωνα με δημοσίευμα της Guardian, σε διαμαρτυρία προχώρησαν γυναίκες έξω από κυβερνητικό κτήριο στην πόλη Γουχάν, την πιο πυκνοκατοικημένη πόλη της κεντρικής Κίνας. Οι γυναίκες, κυρίως φοιτήτριες, διαμαρτύρονται για τους γυναικολογικούς ελέγχους που πρέπει να υποστούν ως προϋπόθεση για την πρόσληψή τους στο δημόσιο. Σύμφωνα με το νόμο, που ισχύει από το 2005, κάθε γυναίκα μαζί με την αίτησή της πρέπει να περάσει από εξέταση για σεξουαλικώς μεταδιδόμενα νοσήματα και κακοήθεις όγκους, καθώς και να δώσει πληροφορίες για τον κύκλο της.\nΤον προηγούμενο Μάρτιο μη κυβερνητικές οργανώσεις έστειλαν ανοιχτή επιστολή στις κυβερνητικές υπηρεσίες και στο αρμόδιο υπουργείο ως ένδειξη διαμαρτυρίας για τους γυναικολογικούς ελέγχους, όμως δεν έλαβαν απάντηση. Έτσι τη Δευτέρα, μια μέρα μετά τις εθνικές εξετάσεις για την πρόσληψη στο δημόσιο, οι λίγες γυναίκες που αποφάσισαν να προχωρήσουν στη διαμαρτυρία στάθηκαν με τα χέρια σταυρωτά και φορώντας κάτι που μοιάζει με πάνα, το οποίο αναγράφει στα κινέζικα «εξέταση», διαγραμμένο με μια λοξή γραμμή. Αίτημά τους φυσικά η κατάργηση των γυναικολογικών εξετάσεων.\nΔεν είναι πάντως η πρώτη διαμαρτυρία γυναικών στην Κίνα, μια χώρα όπου κυριαρχούν οι έμφυλες διακρίσεις και ο σεξισμός. Το καλοκαίρι, ακτιβίστριες στη Χουανγκτζού διαμαρτυρήθηκαν για την έλλειψη δημόσιων τουαλετών για γυναίκες, κάνοντας κατάληψη σε αντρικές. Οι αρχές της πόλης ανακοίνωσαν ότι θα υιοθετήσουν μια δικαιότερη αναλογία, κάτι που δεν έγινε σε αντίστοιχες διαμαρτυρίες στο Πεκίνο. Σε άλλη περίπτωση περίπου είκοσι γυναίκες από διάφορες πόλεις ξύρισαν το κεφάλι τους ως συμβολική διαμαρτυρία για τη διάκριση στην εισαγωγή στο πανεπιστήμιο, καθώς σε κάποια τμήματα απαιτούνται υψηλότεροι βαθμοί για την εισαγωγή γυναικών, πολιτική με την οποία συμφωνεί και το υπουργείο.\n29/11/2012 | 0 σχόλια | View Post\nΣτο 5ο συνέδριο του ΟΗΕ για τις μειονότητες στη Γενεύη (27 & 28 Νοεμβρίου 2012) ακούστηκε η συγκλονιστική μαρτυρία μίας Μουσουλμάνας Ρομά από τη Θράκη. Πρόκειται για τη Σαμπιχά Σουλεϊμάν, πρόεδρο του συλλόγου Γυναικών Δροσερού Ξάνθης «η Ελπίδα».\nΑκολουθεί η ολόκληρη η ομιλία της:\n28/11/2012 | 0 σχόλια | View Post\nΤι είναι ο σεξισμός?\nΤελευταία έχουν ακουστεί πολλές περιφρονητικές λέξεις και εκφράσεις για τις γυναίκες, την αξία τους και τα δικαιώματά τους. Με την δυσάρεστη αυτή ευκαιρία δημοσιεύουμε έναν ορισμό του σεξισμού που μας έστειλε η Μαρία Βλαχοπούλου, επιμελήτρια κειμένων, κάνοντας μια περίληψη από τη “φυλοτέλεια” και το λεξικό του Δημητρούλια. Κάθε προσφορά για μια διαφορετική ερμηνεία ή συμπλήρωση είναι δεκτή, περιμένουμε απαντήσεις. Έτσι, γιατί καλό είναι καμιά φορά να ξαναθυμόμαστε τα βασικά.\nΣεξισμό ονομάζουμε το σύνολο των προκαταλήψεων και συμπεριφορών που πηγάζουν από τη βίαιη -δηλαδή, αυθαίρετα άνιση- δυιστϊκή ιδεολογία, η οποία βασίζεται στο διαχωρισμό των φύλων σε αρσενικό και θηλυκό.\nΈτσι το ένα εκ των δύο φύλων θεωρείται βιολογικά, ηθικά, διανοητικά και πνευματικά υποδεέστερο του άλλου, επιτρέποντας, ή και θεσμοθετώντας, τις εναντίον του συστηματικές διακρίσεις, αρνητικές ή φοβικές κρίσεις, φυσικούς περιορισμούς ή και εκδηλώσεις μίσους.\nΟ σεξισμός αφορά στις πεποιθήσεις που οδηγούν σε αυθαίρετες διακρίσεις κατά των γυναικών, με βάση τα στερεότυπα του φύλου τους και μόνο, στo πλαίσιo της πατριαρχικής κοινωνίας, όπως αυτή πραγματώνεται με διάφορες μορφές ανά τον κόσμο. Η πατριαρχική κοινωνία δε -το είδος της κοινωνίας που στηρίζεται στην ιδέα της «φυσικής» ανωτερότητας του άνδρα και ιεραρχεί τις κοινωνικές, οικονομικές και ηθικές δομές της με γνώμονα την πρωτοκαθεδρία του αρσενικού ενάντια στο θηλυκό και την ανδροκρατία της εξουσίας- αποτελεί και το γενεσιουργό πλαίσιο για τις σεξιστικές ιδεολογίες και συμπεριφορές, αλλά και το αποτέλεσμα του συνόλου των πρακτικών αυτών στη διάρκεια των αιώνων.\nΟ σεξισμός εκδηλώνεται πιο απτά μέσα από κοινωνικές και πολιτικές πρακτικές διακρίσεων που θεωρούν εκ προοιμίου τη γυναίκα «ασθενές φύλο» και μπορούν να πάρουν, μεταξύ άλλων, τις εξής μορφές:\nΣτο σπίτι: παραδοσιακός διαχωρισμός των ρόλων των φύλων, με τον άνδρα να αναλαμβάνει την κερδοφόρα και κοινωνικά αναγνωρισμένη εξωτερική εργασία και τη γυναίκα να περιορίζεται στον εσωτερικό χώρο του σπιτιού και της οικογένειας, με μη αναγνώριση του κοινωνικού ρόλου και της εργασίας της εκεί απλήρωτη και κρατικά ανασφάλιστη εργασία στα οικιακά και στη μητρότητα, διακρίσεις και έλλειψη μέριμνας για ανύπαντρες μητέρες και παιδιά χωρίς αναγνωρισμένο πατέρα.\nΣτο χώρο εργασίας: χαμηλότεροι μισθοί για τις γυναίκες, υψηλότερα ποσοστά ανεργίας και διακρίσεις στις προσλήψεις, εχθρικό εργασιακό περιβάλλον με εκδηλώσεις μίσους ή άσκηση σεξουαλικών πιέσεων, απολύσεις ή διακρίσεις κατά των εγκύων γυναικών, έλλειψη βρεφονηπιακής φροντίδας για μητέρες, πρακτικές «γυάλινης οροφής», ανομολόγητο αλλά υπαρκτό όριο που εμποδίζει τις γυναίκες καριέρας από την πρόσβαση στα ανώτερα κλιμάκια της εργασιακής ιεραρχίας.\nΣτην εκπαίδευση: εκδίωξη εγκύων κοριτσιών από το σχολείο, απαγόρευση μόρφωσης στις γυναίκες, εμπόδια στο δρόμο των κοριτσιών προς την εκπαίδευση (κυρίως τα ανώτερα κλιμάκια), εχθρικό περιβάλλον στην τάξη με διακρίσεις ή και βία (λεκτική, σωματική) κατά των κοριτσιών, διάδοση πεποιθήσεων πως ορισμένα επαγγέλματα -κυρίως μαθηματικά ή επιστήμες- δεν είναι για γυναίκες, επειδή δεν είναι τόσο λογικές, συγκεντρωμένες ή έξυπνες όσο οι άνδρες, χαμηλότερη ποσόστωση γυναικών στα ανώτατα εκπαιδευτικά αξιώματα.\nΣτις ένοπλες δυνάμεις: μερικός ή ολικός αποκλεισμός των γυναικών από τα ένοπλα σώματα ή ορισμένες ανώτερες βαθμίδες τους.\nΣτη θρησκεία: στιγματισμός των γυναικών ως «κατώτερων», «αμαρτωλών» και «ακάθαρτων», θεσμική υποταγή τους στο αρσενικό, μερικός ή ολικός αποκλεισμός τους από το ιερατείο και ορισμένους χώρους της εκκλησίας (άβατα, ιερά).\nΣτην επιστήμη: στρέβλωση ή αποσιώπηση θεμάτων που αφορούν στις γυναίκες, πατριαρχικές εκ προοιμίου προκαταλήψεις που διαμορφώνουν τα ερευνητικά αντικείμενα, μεθόδους και αποτελέσματα, νοοτροπία αποκλεισμού των γυναικών από τις φυσικές επιστήμες ως «ακατάλληλες» για το είδος της ευφυΐας τους.\nΣτη γλώσσα: χρήση αρνητικά χρωματισμένου λόγου (π.χ. «κάνεις σαν γυναικούλα») ή χρήση του αρσενικού μέρους ως γνώμονα ή συνώνυμου για ένα σύνολο (π.χ., «ο άνθρωπος»), σεξιστικά ανέκδοτα και παροιμίες, σύνδεση του άνδρα με την έλλογη γλώσσα και το νου, και της γυναίκας με την άναρθρη βιολογική ύπαρξη. Η συνεχής χρήση και εφαρμογή μιας γλώσσας που αγνοεί ή απαξιώνει το θηλυκό φύλο.\nΣτη δημόσια ζωή: «γυάλινη οροφή» για τις γυναίκες λειτουργούς ή διεκδικητές ανώτερων ή ανώτατων δημοσίων αξιωμάτων, ελλειμματική εκπροσώπηση των γυναικών στα διάφορα σώματα εξουσιών, αποσιώπηση των γυναικείων θεμάτων, δυο μέτρα και δύο σταθμά όσον αφορά σε γυναικείες και αντρικές δράσεις, ή και ως προς τα δικαιώματά τους ως πολιτών.\nΣτα σεξουαλικά δικαιώματα: θεωρούμενη ως «φυσική» η εκμετάλλευση της γυναικείας σεξουαλικότητας στην πορνογραφία, στην πορνεία και την παράνομη διακίνηση γυναικών, ο στιγματισμός της γυναικείας σεξουαλικότητας ως αποσιωπητέου θέματος ή ως ανέκδοτου, δύο μέτρα και σταθμά όσον αφορά σε παρόμοιες σεξουαλικές συμπεριφορές ανδρών και γυναικών (π.χ. «ψυχρή/ κύριος»).\nΣτα ανθρώπινα δικαιώματα: μερική ή και ολική άρνηση ανθρώπινης υπόστασης ή αυτονομίας στις γυναίκες, έκθεση των γυναικών σε περισσότερες πιθανότητες και μορφές βίας (π.χ., κλειτοριδεκτομή. «εθνικές εκκαθαρίσεις»), δύο μέτρα και σταθμά όσον αφορά στην αξία ανδρών και γυναικών απέναντι στο νόμο (π.χ., ήπιες τιμωρίες ή απαλλαγές για βιασμούς και πράξεις βίας που βαφτίζονται «εγκλήματα πάθους» ή «τιμής»).\n27/11/2012 | 0 σχόλια | View Post\nΌταν πριν κάποια χρόνια οι εχθροί του σε μια πολύ χοντροκομμένη προσπάθεια να πλήξουν (!) την εικόνα του Κομαντάντε Μάρκος είχαν βγάλει τη φήμη ότι είναι «αδελφή», η απάντηση του ηγέτη των Ζαπατίστας ΔΕΝ ΗΤΑΝ ότι “ο Subcomantante έχει πηδήξει το μισό Μεξικό! Αντίθετα επέλεξε μια πολύ πιο πολιτική (κάποιοι την χαρακτήρισαν πολιτικάντικη βέβαια) δήλωση η οποία ενίσχυσε σε σημαντικό βαθμό τη δημοφιλία του κινήματος:\n26/11/2012 | 0 σχόλια | View Post\nΠαγκόσμια Ημέρα για την Εξάλειψη της Βίας σε βάρος των γυναικών\nτης Ναταλία Σερέτη και της Λίνα Φιλοπούλου\nΔεν πρόκειται για γιορτή καταξίωσης ούτε του γυναικείου ούτε του ανδρικού φύλου. Είναι μια θλιβερή ημέρα μνήμης και τιμής στις γυναίκες θύματα κάθε μορφής βίας, σε μίκρο- και μάκρο-κοινωνικό επίπεδο σε όλον τον κόσμο. Γιατί σε όλα τα επίπεδα και σε όλον τον κόσμο η βία κατά των γυναικών καλά κρατεί. Ήδη από πέρυσι ο Γ.Γ. του ΟΗΕ Μπαν Κι Μουν στο μήνυμά του για την Παγκόσμια Ημέρα αναφέρθηκε σε «πανδημία βίας»…\nΤα στατιστικά δεδομένα είναι αποστομωτικά και άκρως ντροπιαστικά. Η επικαιρότητα το ίδιο. Στο μικροκοινωνικό επίπεδο έχουμε αύξηση στα περιστατικά ενδοοικογενειακής βίας, αύξηση του αριθμού νεαρών γυναικών που διακινούνται προς εκμετάλλευση στη βιομηχανία του σεξ ή που καταφεύγουν στην πορνεία, ραγδαία αύξηση του αριθμού των άνεργων γυναικών, αύξηση των αυτοκτονιών ανάμεσα στις γυναίκες. Βία, βία, κι άλλη βία… Στο μάκρο-επίπεδο, ιμπεριαλιστικοί και εμφύλιοι πόλεμοι μαίνονται σε διάφορα σημεία του πλανήτη και ο οικονομικός πόλεμος στον δυτικό «προηγμένο» κόσμο πλήττει μαζικά τα κορίτσια και τις γυναίκες.\nΜάταιες διακηρύξεις και ρητορίες με αφορμή την Παγκόσμια αυτή Ημέρα παρακολουθούμε χρόνια τώρα. Κακόβουλη κριτική ότι ο φεμινισμός είναι παρωχημένος και ξεπερασμένος… Η αληθινή ζωή, ωστόσο, καταδεικνύει περίτρανα την επείγουσα ανάγκη για εμπράγματη δράση για την εξάλειψη της βίας σε βάρος των γυναικών! Στις 25 Νοεμβρίου και κάθε μέρα οι γυναίκες πρέπει να συσπειρωθούμε και να χειραφετηθούμε εκ νέου, αντιστεκόμενες στη λαίλαπα του εκφασισμού και του νεοσυντηρητισμού.\nΗ βία: αιτία και αιτιατό για την επικράτηση της ανισότητας και για την καθιέρωση της υπεροχής του ανδρικού φύλου\nΗ βία κατά των γυναικών είναι ένα εμπόδιο στην επίτευξη των στόχων της ισότητας, της ανάπτυξης και της ειρήνης. Αφαιρεί από τις γυναίκες την απόλαυση των ανθρωπίνων δικαιωμάτων και των θεμελιωδών ελευθεριών τους. Σε όλες τις κοινωνίες, σε μεγαλύτερο ή μικρότερο βαθμό, οι γυναίκες και τα κορίτσια γίνονται υποκείμενα φυσικής, σεξουαλικής και ψυχολογικής κακοποίησης κι αυτό αφορά κάθε εισόδημα, τάξη, κουλτούρα.\nΗ χαμηλή κοινωνική και οικονομική θέση των γυναικών μπορεί να είναι τόσο αιτία όσο και αποτέλεσμα της βίας.\nΔεν σταματάμε να τονίζουμε ότι το ιδιωτικό είναι πολιτικό!\nΣήμερα στην Ελλάδα, περισσότερο από κάθε άλλη φορά στη σύγχρονη ιστορία, η βία εντείνεται και έχει έντονα έμφυλη διάσταση. Πρόκειται σαφώς για τη βία που ασκείται από το κοινωνικό σύστημα της πατριαρχίας (διαχρονικό και βαθιά θεμελιωμένο ιστορικά), το οποίο καλλιεργεί την αντιπαράθεση, τον ακραίο ανταγωνισμό, τον νόμο της ζούγκλας, χωρίς ανθρωποκεντρική διάσταση, χωρίς σεβασμό στη διαφορετικότητα, χωρίς καν σεβασμό στον άνθρωπο.\nΟι όποιες κοινωνικές και δημοκρατικές κατακτήσεις του δυτικού πολιτισμού τίθενται σε κρίση. Μέχρι σήμερα λίγο-πολύ μπορούσε να διακρίνει κανείς μικρά βήματα προόδου εδώ ή αλλού. Η σημερινή συγκυρία μάς πάει άρδην πολύ πίσω. Ο εκφασισμός που παρατηρείται στην καθημερινή ζωή των πολιτών μέσα στο πλαίσιο της εκτεταμένης οικονομικής κρίσης, η οποία εν τέλει αφορά μια εκ βάθρων κρίση αξιών, η εφαρμογή από την τρικομματική κυβέρνηση πολιτικών που οξύνουν ιδιαίτερα τη δυσμενή κατάσταση των γυναικών έχουν σαν αποτέλεσμα τον εκφοβισμό του φύλου μας. Επιχειρείται από το σύνολο των δεξιών μετώπων να λάβουμε το μήνυμα: «Γυναίκες καθίστε στ’ αβγά σας». Αλλιώς «θα πάτε φαντάροι». Εξάλλου, «θα συνεχίσουμε να σας απολύουμε κατά προτεραιότητα». «Πρώτα οι γυναίκες», αλλά στις απολύσεις…! «Πρώτα οι γυναίκες», αλλά στις λεγόμενες ευέλικτες μορφές εργασίας (1 φορά την εβδομάδα)…!\nΟι νεοφιλελεύθερες πολιτικές που ασκούνται βίαια στην ελληνική πραγματικότητα τα τελευταία τρία χρόνια εντείνουν τη βία που δέχονται οι γυναίκες, καθώς βάλλεται δραματικά η οικονομική τους αυτονομία, η έλλειψη της οποίας καθιστά τις γυναίκες ευάλωτες στη βία. Ο κίνδυνος να πέσουν θύματα σεξουαλικής παρενόχλησης στον χώρο της δουλειάς είναι μεγάλος υπό την απειλή της απόλυσης. Ο κίνδυνος να καταφύγουν στην πορνεία ελλείψει εργασίας και εισοδήματος μεγάλος. Ο κίνδυνος να μείνουν άστεγες επίσης.\nΕίναι καιρός να καταλάβουμε όλες και όλοι κάποια πράγματα. Η εποχή της αθωότητας πέρασε ανεπιστρεπτί. Δεν δικαιολογείται καμία αφέλεια. Γυναίκες και άνδρες δεν είμαστε ίδιοι, αλλά είμαστε ίσοι. Ισότιμα και αλληλέγγυα πρέπει να αναλάβουμε δράση για να αντιμετωπίσουμε την πολιορκία που δεχόμαστε ως πολίτες για την ευημερία τη δική μας και των παιδιών μας. Άνδρες και γυναίκες από κάθε δημοκρατικό κοινωνικό χώρο, ήρθε η ώρα να πιαστούμε απ’ το χέρι και να αντιπαρέλθουμε στις υστερίες της ακραίας φαλλοκρατικής και φασιστικής ρητορείας που εκτοξεύεται από επίσημα χείλη του πολιτικού συστήματος και της δήθεν εξωθεσμικής παρουσίας της άκρας Δεξιάς. Η τελευταία επιχειρεί προπαγανδιστικά τη συμφιλίωση του κόσμου με τη συντηρητική ιδεοπολιτική αντίληψη της κοινωνίας. Γιατί, ακούγοντας τα χειρότερα, ανεχόμαστε τα όσα μπορούμε να αντέξουμε.\nΕξάλλου, η ιστορική συγκυρία είναι μοναδική, τώρα που αποδομείται πλήρως το καπιταλιστικό σύστημα εξουσίας και ανατρέπονται κοινωνικοί ρόλοι και σχέσεις εκμετάλλευσης. Είναι η στιγμή που μας δίνεται η δυνατότητα να ανατρέψουμε τις παραδοσιακές σχέσεις και τα έμφυλα στερεότυπα.\nΉρθε η ώρα γυναίκες και άνδρες μαζί να πούμε ένα μεγάλο ΟΧΙ στη βία και ένα μεγάλο ΝΑΙ στην κοινωνική μας απελευθέρωση! Όποια ταυτότητα φύλου μάς εκφράζει πρέπει να είναι ελεύθερη να εκφραστεί χωρίς κοινωνικές και οικονομικές συνέπειες. Οι γυναίκες έχουμε μια διαφορετική αντίληψη, πολύτιμη πλέον, η οποία οραματίζεται μια κοινωνία με αξίες όπως αποδοχή της αληθινής φύσης του κάθε ανθρώπου όπως κι αν αυτοπροσδιορίζεται, σεβασμός στη διαφορετικότητα και στα δικαιώματα των άλλων ανθρώπων, αξιοπρέπεια, χειραφέτηση για έναν κόσμο δίκαιο και ειρηνικό, ενάντια σε νεοφιλελεύθερες και νεοφασιστικές αντιλήψεις.\nΕ! ΟΧΙ ΚΑΙ ΑΔΕΡΦΗ!!!!!!!!!\nΚλαμένη και παραπονεμένη η άλλη μισή Αθήνα, ψάχνει το μεγάλο πέος για να βρει τη χαρά της. Αλλά αυτό όλο της ξεφεύγει, την αφήνει απήδηχτη γιατί έχει σοβαρές υποθέσεις, να καταψηφίσει τα αντιλαϊκά μέτρα και συνωστίζεται στον γνωστό Οίκο Ανοχής κάθε πικραμένου διασώστη του ελληνικού λαού. Αλλά υπάρχουν και άλλες λύσεις. Να θέλεις να σε βιάσει ο Κουμανταρέας και αυτός να στο αρνείται γιατί δεν πήρε το βιάγκρα του. Έτσι που κλείνουν τα φαρμακεία, βασικά φάρμακα είναι σε έλλειψη, ως γνωστόν. Με τέτοιες ελλείψεις και τέτοιες υποχρεώσεις, θα μείνει η μισή Αθήνα απήδηχτη και οι μισές βιασμένες αβίαστες. Και θα λένε κιόλας κάποια απομεινάρια του φεμινισμού για τη βία κατά των γυναικών, που είναι κακούργημα, αλλά δεν πειράζει, γιατί όταν τις πηδάνε ή τις βιάζουν σωπαίνουν. Και θα έρθουν και οι αναρχικοί και θα ρίχνουν μολότοφ στους μπάτσους που φυλάνε τον Οίκο Ανοχής, και θα τους λένε «μουνιά», δηλαδή ό,τι χειρότερο. Και θα εξεγείρονται οι μπάτσοι και θα την βγάζουν έξω για να δείξουν ότι δεν είναι «μουνιά» και την έχουν μεγάλη. Και τέλος θα έρθουν κι οι φασίστες και θα βγάλουν τα πέη τους για να τα συγκρίνουν με τους ΣΥΡΙΖαίους να δούνε ποιών είναι το μεγαλύτερο, ενώ οι αναρχικοί θα κρατάνε τη μεζούρα και οι μπάτσοι τα «μουνιά» θα κάθονται στην άκρη και θα παρακολουθούν. Χάος. Στο μεταξύ οι αδερφές την βρίσκουν μεταξύ τους, και σερβίρουν κα θεωρίες για το σεξουαλικό προσανατολισμό, ενώ το τμήμα δικαιωμάτων του ΣΥΡΙΖΑ βγάζει ανακοίνωση για να πει ότι οι αδερφές δεν πειράζει να είναι αδερφές αν τη βρίσκουν έτσι, και θα χαλάσουν το σενάριο και δεν θα μπορέσουν οι φασίστες και ο Τατσόπουλος να μετρήσουν να δούμε τέλος πάντων ποιος την έχει μακρύτερη. Γιατί είναι σοβαρό το ερώτημα, πρέπει ο λαός να ξέρει, δεν μπορεί να ψηφίζει ο,τιδήποτε. Διαφάνεια πάνω απ’ όλα.\nΗ διάπλασις των ελλήνων κατά Κουμανταρέα\nΝέο κρούσμα απενοχοποίησης του βιασμού, από πνευματικούς ανθρώπους, που αποδίδουν το γυναικείο σώμα βορά στις σεξουαλικές ορέξεις των ανδρών, και αρνούνται την αυτονομία του. Ο κύριος Κουμανταρέας, την ίδια ώρα που στηλιτεύει το φασισμό και την επίθεση που ο ίδιος δέχθηκε από όντα με ξυρισμένα κεφάλια, χωρίς αναπνοή συνεχίζει «…κάποιες φορές το κράτος βιάζει τον ανυπεράσπιστο πολίτη παρά τη θέλησή του. Ενώ άμα βιάσεις μια γυναίκα μπορεί και να το θέλει…», αναπαράγοντας έτσι μια άλλη, διαχρονική μάλιστα και πανάρχαια επιθετικότητα εναντίον των γυναικών, στην εκπομπή της ΝΕΤ για την πολιτική και ρατσιστική βία. Παρά την αντίδραση της δημοσιογράφου Έλλης Στάη, ο ίδιος αρνήθηκε έστω και να ζητήσει συγνώμη για τη δήλωσή του.\nΔηλαδή ο βιασμός «μπορεί» κάποιες φορές να είναι παρά τη θέληση, είτε του πολίτη είτε της γυναίκας, αλλά μπορεί και να μην είναι. Τι οξύμωρο σχήμα! Και εις ανώτερα λοιπόν, αυτά λένε και οι φασίστες που θεωρούν ότι «μπορεί» ο κάθε ένας που του ανοίγουν το κεφάλι και να το θέλει, όπως «μπορεί» επίσης και η γυναίκα. Τέτοια στηλίτευση του φασισμού!!!!!!!!!\nΈτσι, μαζί με τον κ. Τσόκλη που πριν κάτι χρόνια είχε κάνει δηλώσεις, επίσης σε συζήτηση στην κρατική τηλεόραση, που απενοχοποιούσαν τον βιασμό, ωθούσαν σ’ αυτόν και καλούσε να καταδικάζεται όχι ο βιαστής, αλλά η κοπέλα που «ντύνεται προκλητικά», μπαίνει στο πάνθεον των «πνευματικών ανθρώπων» που διαπλάθουν τις συνειδήσεις των Ελλήνων με τις πιο επιθετικές επιταγές της πατριαρχίας.\nολόκληρο το βιντεάκι στο σάιτ της εκπομπής\nη ομιλία του ξεκινάει στο 33΄ ενώ η επίμαχη ατάκα ακούγεται περίπου στο 37.΄\n22/11/2012 | 0 σχόλια | View Post\nΗλεκτρονικό σύστημα εντοπισμού των γυναικών στη Σαουδική Αραβία\nΥπό ακόμη πιο αυστηρό έλεγχο τίθενται οι γυναίκες στη Σαουδική Αραβία. Οι αρχές εγκατέστησαν ένα νέο ηλεκτρονικό σύστημα που θα προειδοποιεί την οικογένεια μιας γυναίκας τη στιγμή που αυτή ετοιμάζεται να εγκαταλείψει τη χώρα. Το νέο μέτρο ηλεκτρονικού ελέγχου έχει ξεσηκώσει θύελλα αντιδράσεων.\nΤο σύστημα αυτό ειδοποιεί μέσω γραπτού μηνύματος στο κινητό τον «κηδεμόνα» των γυναικών – πατέρα, σύζυγο, αδελφό ή δάσκαλο – και τον ενημερώνει ότι η γυναίκα η οποία είναι υπό τη νόμιμη κηδεμονία του, διέσχισε τα σύνορα της χώρας, ακόμα κι αν ταξιδεύει μαζί του.\nΤην πληροφορία αυτή ανακοίνωσε στο Twitter η ακτιβίστρια Μανάλ αλ Σέριφ, που αγωνίζεται για το δικαίωμα των γυναικών στην οδήγηση, η οποία ενημερώθηκε σχετικά από ένα ζευγάρι.\nΟ σύζυγος, ο οποίος ωστόσο ταξίδευε μαζί με τη γυναίκα του, έλαβε ένα μήνυμα στο κινητό του από την υπηρεσία μετανάστευσης που τον ενημέρωνε ότι η σύζυγός του «αναχώρησε από το διεθνές αεροδρόμιο του Ριάντ».\nΟ προϋπολογισμός βαθαίνει την ύφεση και εκτοξεύει την ανεργία στα ύψη, ανεργία που ήδη βρίσκεται στο 27% για τις γυναίκες (με 25% μέσο όρο) και 62% για τις νέες γυναίκες μέχρι 24 ετών (με 58% μέσο όρο). Η λύση που πρότεινε ο εποπτεύων τη Γενική Γραμματεία Ισότητας υφυπουργός Εσωτερικών συνοψίζεται σε προγράμματα για την καταπολέμηση της γυναικείας ανεργίας μέσω της ανάπτυξης της γυναικείας επιχειρηματικότητας. Τι προοπτικές έχουν όμως οι νέες επιχειρήσεις σε μια χώρα όπου καταστήματα κλείνουν καθημερινά, ενώ όλο και περισσότεροι κάτοικοι διαθέτουν όλο και λιγότερα χρήματα για να αγοράσουν οτιδήποτε, δεν φαίνεται να απασχολεί τον κ. υφυπουργό.\nΟ προϋπολογισμός επίσης περικόπτει κεντρικά τις κοινωνικές δαπάνες και στραγγαλίζει τους ΟΤΑ με την παράνομη παρακράτηση θεσμοθετημένων πόρων τους, με τους οποίους ικανοποιούσαν σε τοπικό επίπεδο ορισμένες κοινωνικές ανάγκες, εξαναγκάζοντας τις γυναίκες να επιστρέψουν στους παραδοσιακούς τους ρόλους. Η φύλαξη των παιδιών και η φροντίδα των ηλικιωμένων και των αρρώστων παύουν να είναι ευθύνη της πολιτείας και έργο επαγγελματιών και ξαναγίνονται αυτονόητο «γυναικείο καθήκον» σύμφωνα με την κλασική πατριαρχική αντίληψη. Η μετατροπή της «βοήθειας στο σπίτι» σε «κατ’ οίκον φροντίδα συνταξιούχου» δεν σημαίνει μόνο τον αποκλεισμό των μη συνταξιούχων. Με προϋποθέσεις συμμετοχής α) την αναπηρία σε ποσοστό τουλάχιστον 67% ή ηλικία άνω των 78ετών και β) το να διαβιούν μόνοι ή με μέλος της οικογένειας που πληροί τις ίδιες προϋποθέσεις, σημαίνει ότι (αφού είναι συνηθισμένο το φαινόμενο στην κοινωνία μας η σύζυγος να είναι λίγα ή περισσότερα χρόνια νεότερη από τον σύζυγο) μια 75χρονη αυτοεξυπηρετούμενη αφήνεται να φροντίζει μόνη της έναν 77χρονο σύζυγο με αναπηρία μικρότερη του 67% μέχρι να κλείσει η ίδια τα 78. Οι υπάρχουσες δομές υποστήριξης των γυναικών θυμάτων βίας αφήνονται να κλείσουν υποχρηματοδοτούμενες. Όσο για τα χρηματοδοτούμενα από το ΕΣΠΑ προγράμματα, οι ήδη ελλειμματικοί ΟΤΑ δεν τολμούν να τα αναλάβουν έχοντας επίγνωση ότι δεν θα μπορέσουν να τα συνεχίσουν, όπως θα οφείλουν να κάνουν μετά το τέλος της ευρωπαϊκής χρηματοδότησης.\nΗ εισαγωγή νομοσχεδίου με τίτλο «Εφαρμογή της αρχή της ίσης μεταχείρισης ανδρών και γυναικών κατά την άσκηση αυτοτελούς δραστηριότητας» (πρόκειται για εναρμόνιση με ευρωπαϊκή Οδηγία) φέρνει το καλό νέο ότι «στις αυτοαπασχολούμενες γυναίκες μπορεί να χορηγείται επίδομα μητρότητας ώστε να διακόπτουν τη δραστηριότητά τους για 14 εβδομάδες» – αν και η ευρωπαϊκή Οδηγία λέει πρέπει να χορηγείται. Το κακό νέο είναι ότι το ύψος του επιδόματος θα εξαρτηθεί από το τι μπορούν να πληρώσουν τα ξεπουπουλιασμένα από το PSI ταμεία, που χάνουν συνέχεια ασφαλισμένους και εισφορές. Όταν ο υφυπουργός Υγείας όλο καμάρι αναφέρει δεδομένα, που κατά την κρίση του επιβεβαιώνουν την «εξυγίανση» του ΕΟΠΥΥ, μεταξύ των οποίων η εξοικονόμηση 150 εκατ. ευρώ από φάρμακα, που τώρα αγοράζονται ιδιωτικά διότι αυτοί και αυτές που τα χρειάζονται δεν έχουν πια ασφάλιση, δεν μας λέει αν περιλαμβάνονται στο ποσό φάρμακα που αφορούν την αναπαραγωγική υγεία των γυναικών όπως το αντισυλληπτικό χάπι ή πολλά σκευάσματα τοπικής χρήσης, που είτε δεν ήταν από καιρό είτε παύουν καθημερινά να είναι συνταγογραφούμενα. Δεν μας λέει για το επίδομα τοκετού, που παρακρατείται πλέον από τα κρατικά νοσοκομεία ως νοσήλειο, όταν υπάρχει, και απαιτείται από τη λεχώνα (όχι ευτυχώς με όμηρο το νεογνό, πλέον) όταν δεν υπάρχει. Μάλλον ο προϋπολογισμός του υπουργείου δεν επιτρέπει επάνοδο στο προηγούμενο καθεστώς.\nΗ περικοπή του προϋπολογισμού της ΓΓΙΦ «μόνο» κατά 500.000 ευρώ, δηλαδή «μόνο» κατά 17,5%, πιθανόν να σημαίνει «μόνο» την απώλεια ορισμένων θέσεων συμβασιούχων. Όμως η ακύρωση προγράμματος παραγωγής καλλιτεχνικών έργων με θέμα την ισότητα με την αιτιολογία ότι έχει «περιορισμένο κοινωνικό όφελος» δείχνει μια μάλλον περίεργη αντίληψη του κοινωνικού οφέλους.\nΣφαγιάζονται, λοιπόν, και όσο εξαρτάται από τον προϋπολογισμό, τα γυναικεία δικαιώματα, μαζί με τα διακαιώματα όλων των κατοίκων της χώρας, γυναικών και ανδρών, μεταναστών/τριών και Ελλήνων/ίδων, για να μειωθεί το έλλειμμα και να εξασφαλιστεί η δόση, η δόση που η κυβέρνηση κόπτονταν ότι αν δεν ερχόταν την περασμένη Δευτέρα, θα απειλούνταν η επιβίωσή μας. Νά όμως που η δόση δεν ήρθε ούτε αυτή τη Δευτέρα, μάλλον δεν θα έρθει ούτε την επόμενη Δευτέρα και ίσως κάτι να γίνει και να έρθει κάποια δόση πριν τη Δευτέρα Παρουσία, αλλά και τότε θα πρέπει να την ξοφλάμε με το μήνα και με ρήτρα… ξεπουληματικότητας. Στο μεταξύ, όλο και περισσότερες γυναίκες συνειδητοποιούν αυτό που λέει ο Μπρεχτ: «Είτε φταις είτε όχι, αν δεν μπορείς άλλο να παλέψεις, θα πεθάνεις». Και, με τη σιγουριά ότι δεν φταίνε, παλεύουν αποφασισμένες να ζήσουν.\n16/11/2012 | 0 σχόλια | View Post\nΣυγνώμη της Αυστραλιανής πολιτείας σε παιδιά ανύπαντρων μητέρων, παράνομα υιοθετημένων\nΠριν από λίγες ημέρες, ο πρωθυπουργός της Βικτώριας στην Αυστραλία, Τεντ Μπέιλιου, ζήτησε συγγνώμη από 250.000 βρέφη που υιοθετήθηκαν, παρά τη θέληση των βιολογικών τους γονέων, μεταξύ 1950-1970, επειδή οι μητέρες τους ήταν ανύπαντρες, σύμφωνα με τα αποτελέσματα επίσημης κυβερνητικής έρευνας.\nΌπως έγραψε στη συνέχεια ο «Νέος Κόσμος», αρκετές από τις μητέρες αυτές που έχασαν τα παιδιά τους ήταν ελληνικής καταγωγής. Μερικές βρήκαν το θάρρος και μίλησαν σήμερα για εκείνες τις τραυματικές εμπειρίες.\nΤα τελευταία χρόνια γίνεται σε διάφορες χώρες, ανάμεσά τους και η Ελλάδα, αναψηλάφιση των συνθηκών κάτω από τις οποίες έγιναν υιοθεσίες παιδιών μεταξύ 1950-1970 με προορισμό τις ΗΠΑ, την Αυστραλία και κάποιες ευρωπαϊκές χώρες του Βορρά (π.χ. Ολλανδία).\nΤο 2010 προβλήθηκε και μια αγγλική ταινία με τον τίτλο «Πορτοκάλια στον ήλιο» (Oranges and Sunshine) που αναφέρεται στην πραγματική ιστορία μιας επίμονης βρετανίδας κοινωνικής λειτουργού η οποία μετά από έρευνες διαπίστωσε ότι χιλιάδες παιδιά ανύπαντρων μητέρων προωθήθηκαν στην Αυστραλία – συχνά με τη συνδρομή παρα-θρησκευτικών οργανώσεων – και χρησιμοποιήθηκαν σε καταναγκαστικά έργα, χωρίς να το γνωρίζουν οι γονείς τους, γεγονός το οποίο οδήγησε σε μια σειρά από δικαστικές διεκδικήσεις κατά της Αυστραλιανής πολιτείας.\nΠαρακάτω παραθέτουμε μερικές συγκλονιστικές μαρτυρίες:\n«Αν γράψεις, θα τα πεις όπως τα λέω. Μας άρπαξαν στα νοσοκομεία της Μελβούρνης τα παιδιά μέσα από την κοιλιά. Αν είχαν στόμα οι τοίχοι να μιλήσουν θα έφριττε η οικουμένη»\nΣτην Αυστραλία ήλθα το ’64 με το “Πατρίς”. Μ’ έφερε ο αδελφός μου ο οποίος ήταν ήδη παντρεμένος με μια συγχωριανή μας, λίγο πιο μεγάλη από μένα. Εγώ ήμουν τότε 18 χρόνων.\nΤην ίδια ηλικία είχε κι εκείνος που συνταξιδεύαμε. Αγαπηθήκαμε και χωρίς να το καταλάβουμε η σχέση μας προχώρησε έως εκεί που δεν έπρεπε. Όταν φτάσαμε στο λιμάνι, ο καθένας τράβηξε το δρόμο του. Εκείνος με το τρένο στην Μπονεγκίλα κι εγώ στο σπίτι του αδελφού μου. Με πέταξε στο δρόμο, μόλις του είπα ότι είμαι έγκυος. “Δεν ήλθες εδώ για να με ρεζιλέψεις. Να, πάρε αυτά και δεν θέλω να σε ξέρω”. Μου πέταξε ένα μάτσο λεφτά, θα πρέπει να ήταν ένα ολόκληρο βδομαδιάτικο και μου έδειξε την πόρτα. “Έλα φύγε, πριν γυρίσει σπίτι η Λίτσα απ’ τη δουλειά”».\n«Ξέρεις τα προσωπάκια των παιδιών, τα αθώα ματάκια τους, όπως με κοίταζαν, την ώρα που τα θήλαζα, δεν μ’ εγκαταλείπουν, κι ας πέρασε σχεδόν μισός αιώνας. Στην αρχή δεν ήξερα γιατί μου έφερναν να θηλάσω μωρά άλλων. Μετά η Μαρία, μια κοπέλα 17 χρόνων, λεχώνα κι αυτή, θα μου πει “όλα αυτά τα καροτσάκια που βλέπεις είναι νόθα”. Στην πραγματικότητα χρησιμοποίησε τη λέξη “μούλικα” και θυμάμαι την αποπήρα. Το χειρότερο, το λέω και ανατριχιάζω, είχαν ταμπελίτσες στα καροτσάκια με ονόματα ράτσες σκυλιών, όπως Labrador, poodle, collie, maltese, Australian shepherd. Οι νοσοκόμες αυστηρές, δεν μας έδιναν το δικαίωμα να κάνουμε ερωτήσεις. Η δουλειά τους, μου έδιναν την εντύπωση, ήταν να βρουν λεχώνες με περίσσιο γάλα για να θηλάσουν τα μωράκια αυτά που τα ‘παιρναν από τη μάνα τους αμέσως μόλις τα γεννούσε. Ούτε καν είχε την ευκαιρία να δει το προσωπάκι τους».\n08/11/2012 | 0 σχόλια | View Post\nτων Εφη Αβδελα και Αγγέλικα Ψαρρα\n31/10/2012 | 1 σχόλια | View Post


Το ντεκόρ το 'χουμε. Ξεκάθαρα μια ζαβολιά παντού. Στους τοίχους που θυμίζουν παιδική χαρά. Στα lego που συνθέτουν φωτιστικά. Στον υπέροχο ανοιχτό φεγγίτη που κλέβει εικόνες από την λαϊκή γειτονιά. Στα έξυπνα σουπλά – διαλέγεις αυτό που θέλεις από τα έξι και τρως με κέφι. Στο απίθανο βιτρό του WC που τελικά δεν είναι βιτρό αλλά genius αφίσα κολλημένη πάνω σε πλεξιγκλάς. Στη στριφογυριστή πόρτα που ενώνει σάλα με κουζίνα. Στο τζουκμπόξ το παλιό το καλό το 50’ς που, κοίτα να δεις, λειτουργεί.\nΤο ντεκόρ το 'χουμε. Όπως και τις γεύσεις στην κουζίνα. Η λέξη που θα ακούσεις ξανά και ξανά είναι comfort food. Σε μια περιοχή γεμάτη με ουζερί, μεζεδοπωλεία και γκουρμέ εστιατόρια η Ζαβολιά επιλέγει να πάει με την οικειότητα στη γεύση και την αυτοσυγκράτηση στο πορτοφόλι. Τα πιάτα είναι γευστικά και δεν θα χρειαστείς να τα πληρώσεις από την καβάντζα που έχεις στην άκρη για να ξεχρεώσεις τη ΔΕΗ. Θα δεις πολλά ωραία να ταξιδεύουν ανάμεσα στις λέξεις του καταλόγου.


Survivor: Εμφανίστηκαν στον... "Άγιο Δομίνικο" τα κορίτσια του Σπαλιάρα και του Βασάλου! (videos) | Gegonota\nSurvivor: Εμφανίστηκαν στον... "Άγιο Δομίνικο" τα κορίτσια του Σπαλιάρα και του Βασάλου! (videos)\nΤα κορίτσια του Γιάννη Σπαλιάρα και του Κωνσταντίνου Βασάλου, έστειλαν μηνύματα μέσω βίντεο στους αγαπημένους τους.\nΗ φίλη του Βασάλου, Μαρί Ρόουζ Ταρκμανιάν, τράβηξε ένα βίντεο μέσα από το αυτοκίνητό της, φορώντας ένα ανοιχτό μπούστο που δεν πέρασε απαρατήρητο. Η Κύπρια γυμνάστρια που ειδικεύεται στο bodybuilding είπε στον «μαχητή» Βασάλο: «Δεν έχω πάρα πολύ χρόνο, αλλά θα σου πω τα πιο σημαντικά που είμαι σίγουρη θες να ακούσεις κι εσύ. Έχεις γίνει ένας τρομερός μαχητής, ένας αληθινός survivor, έχεις κάνει τρομερή εξέλιξη στο παιχνίδι κι αυτό φαίνεται μέσα από την ομαδικότητα, μέσα από το χαρακτήρα σου.Θέλω να συνεχίσεις έτσι, δυναμικά. Να έχεις πίστη στον εαυτό σου γιατί πιστεύω σε εσένα πάρα πολύ. Να ξέρεις ότι σε πεθύμησα πολύ. Σε σκέφτομαι συνέχεια και να ξέρεις σε περιμένω μέχρι τον τελικό. Συνέχισε έτσι κι όλα τα πάνε καλά».\nΌσο καιρό βρίσκεται ο Βασάλος στον Άγιο Δομίνικο, η Μαρί Ρόουζ έχει έρθει σε δημόσια αντιπαράθεση με την γυμνάστρια Βασιλική Αγιαννοπούλου. Η Αγιαννοπούλου έχει αφήσει υπονοούμενα στα social media ότι έχει σχέση με τον Κωνσταντίνο Βασάλο. «Άστραψε και βρόντηξε» η Μαρί Ρόουζ όταν είδε τις αναρτήσεις της και ισχυρίζεται πως η Αγιαννοπούλου είναι πρώην του Κωνσταντίνου και ότι έχει εμμονή μαζί του.\nΟ Βασάλος στα λόγια που άκουσε από τη Μαρί, αρκέστηκε να πει μόνο: «Να 'σαι καλά ρε Μαρί!».\nΑντίθετα, ο Γιάννης Σπαλιάρας «έλιωσε» βλέποντας το βίντεο της Ζωής Τζάνη, της συντρόφου του. «Γιάννη μου σε παρακολουθώ συνέχεια. Όλοι οι φίλοι σου καμαρώνουμε για σένα. Συνέχισε να αγωνίζεσαι και να προσπαθείς. Λείπεις πάρα πολύ σε όλους μας και σε περιμένουμε να επιστρέψεις», του είπε η ξανθιά γυμνάστρια. Το χαμόγελο του Σπαλιάρα δεν μπορούσε να κρυφτεί. «Ντρέπεται λίγο. Πώς σας φαίνεται; Ζωίτσα μου», είπε ο Γιάννης Σπαλιάρας.\nΤότε η Σάρα Εσκενάζυ αποκάλυψε ότι ο Γιάννης Σπαλιάρας μιλάει συνέχεια για τη Ζωή Τζάνη στους συμπαίκτες του. «Είναι σαν να την ξέρουμε! Μα συνέχεια μιλάει για εκείνη», είπε η Σάρα.\nGegonota: Survivor: Εμφανίστηκαν στον... "Άγιο Δομίνικο" τα κορίτσια του Σπαλιάρα και του Βασάλου! (videos)


Περού: Στα χαμηλότερα τριών μηνών η οικονομική ανάπτυξη\nΤρίτη, 18 Απριλίου 2006 10:11\nΣΤΑ χαμηλότερα επίπεδα τριών μηνών, υποχώρησε τον Φεβρουάριο η ετήσια οικονομική ανάπτυξη του Περού, καθώς η παραγωγή χαλκού, ψευδαργύρου και ασημιού, υποχώρησε.\nΤο ΑΕΠ, αυξήθηκε 6,3% το δωδεκάμηνο έως και τον Φεβρουάριο, χαμηλότερα της αύξηση 6,5% τον Ιανουάριο και 6,7% τον Δεκέμβριο, σύμφωνα με σημερινή ανακοίνωση της Στατιστικής Υπηρεσίας της χώρας. Η μηνιαία οικονομική ανάπτυξη είχε ρυθμό 4,9% από 4,4% που είχε τον Ιανουάριο.\nΟ υπουργός Οικονομίας της χώρας, προβλέπει ότι η οικονομία του Περού θα αναπτυχθεί φέτος 5%, έναντι ανάπτυξης 6,7% το 2005. Οι επενδύσεις και οι δαπάνες των καταναλωτών, περιορίστηκαν κατά τη διάρκεια του πρώτου γύρου των εκλογών στις 9 Απριλίου, οι οποίες θα επαναληφθούν τον επόμενο μήνα.\nΜε καταμετρημένο το 90,4% των ψήφων, ο εθνικιστής υποψήφιος Humala απέσπασε το 30,8% των ψήφων και ακολούθησε ο πρώην πρόεδρος Alan Garcia με 24,35% και ο δικηγόρος Lourdes Flores με 23,56% των ψήφων, σύμφωνα με την εκλογική επιτροπή του Περού. Καθώς κανείς από τους υποψηφίους δεν πήρε την πλειοψηφία, οι δύο πρώτοι σε ψήφους, υποψήφιοι, θα αναμετρηθούν και πάλι.\nΗ παραγωγή του χαλκού υποχώρησε 6,4%, του ψευδαργύρου 8,8% και του ασημιού μειώθηκε κατά 1,3%, μετά τη μείωση της παραγωγής του ορυχείου ψευδαργύρου και ασημιού στη Minera Antamina. Η παραγωγή χρυσού σημείωσε άνοδο 11,6% στα μέσα του 2005, κατά την έναρξη της χρήσης της Barrick Gold Corp. και στο ορυχείο της στο Alto Chicama.\nΤο νόμισμα του Περού, σολ, σημείωσε άνοδο 0,2%, φθάνοντας στα 3,3125 έναντι του δολαρίου των ΗΠΑ. Το σολ, έχει σημειώσει άνοδο 1,9% έναντι του δολαρίου από τις 6 Απριλίου.\nΑνοδο 164,93 μονάδων, ποσοστό 2,6%, σημείωσε ο δείκτης Lima στο Χρηματιστήριο του Περού, φθάνοντας στις 6.635,01 μονάδες. Συνολικά φέτος ο δείκτης, έχει σημειώσει άνοδο 35%.


01 | Απρίλιος | 2011 | Geopolitics & Daily News\nΗ ΝΥΧΤΑ ΠΟΥ ΞΕΣΗΚΩΘΗΚΕ Η ΚΥΠΡΟΣ…\nΠριν από 56 χρόνια, το βράδυ 31ης Μαρτίου προς 1η Απριλίου του 1955, ξεκίνησε στην Κύπρο από μια χούφτα αποφασισμένων μαχητών της Εθνικής Οργάνωσης Κυπρίων Αγωνιστών (ΕΟΚΑ) ο ηρωικός ένοπλος απελευθερωτικός αγώνας εναντίον των Βρετανών αποικιοκρατών.\nΟ αγώνας ξεκίνησε με σειρά βομβιστικών ενεργειών και ρίψη χιλιάδων προκηρύξεων, με τις οποίες καλούνταν οι Κύπριοι να ξεσηκωθούν εναντίον τους. Ήταν τέτοια η έκπληξη των Βρετανών, ώστε αρχικά πίστεψαν ότι επρόκειτο για κακόγουστη πρωταπριλιάτικη φάρσα. Γρήγορα, όμως, διαπίστωσαν την αποφασιστικότητα του κυπριακού λαού και μετά από τετραετή αγώνα (1955-1959) η Κύπρος ανακηρύχθηκε ανεξάρτητο κράτος στις 16/8/1960, με πρώτο πρόεδρο τον τότε Αρχιεπίσκοπο Μακάριο Γ».\nΛύσσα …κακιά των ξένων με τους PIIGS!\nΣαν να ήμασταν πραγματικά …pigs (γουρούνια) αντιμετωπίζουν, πλέον, οι ξένοι τις χώρες που συνθέτουν το προσβλητικό PIIGS (Portugal, Italy, Ireland, Greece, Spain) καθώς οι επιθέσεις με αφορμή το πρόβλημα χρέους είναι συνεχείς και έντονες.\nΣτο πρωινό δημοσίευμα του Economist, κατά το οποίο η Ελλάδα, η Ιρλανδία και η Πορτογαλία έχουν χρεοκοπήσει, ήρθαν να προστεθούν υποβαθμίσεις από τους οίκους πιστοληπτικής αξιολόγησης.\nΠιο συγκεκριμένα, η Fitch προχώρησε στην υποβάθμιση κατά τρεις βαθμίδες της πιστοληπτικής ικανότητας της Πορτογαλίας, αξιολογώντας την πλέον με BBB-, και εστιάζοντας στην ανησυχία, κατά πόσον μπορεί η Λισσαβόνα να λάβει εξωτερικό δανεισμό ενώ διέρχεται επισήμως προεκλογική εκστρατεία έως την 5η Ιουνίου.\nΤραπεζίτες, ανοίξτε τα πουγκιά σας – Τα λεφτά των τραπεζών ανήκουν στους καταθέτες!\nΝα ανοίξουν οι τράπεζες τους κρουνούς του χρήματος και να τα μοιράσουν στο λαό. Αυτό ζητούν βουλευτές του ΠΑΣΟΚ και μάλιστα στα σοβαρά, στα πρότυπα του «Τσοβόλα δώστα όλα». Κι ύστερα πιστεύουμε ότι υπάρχει ελπίδα εξόδου από την κρίση. Η μόνη ελπίδα που πραγματικά έχουμε είναι να δραπετεύσουμε από μία χώρα που κυριαρχεί η βλακεία. Δυστυχώς για όλους μας, η βλακεία είναι κάτι που υπάρχει σε αφθονία κι έτσι δεν έχει τιμή…\nΜάθημα πρώτο: Τα λεφτά των τραπεζών δεν ανήκουν στις τράπεζες, αλλά στους καταθέτες.\nΜάθημα δεύτερο: Οι τράπεζες δεν ανήκουν στο κράτος, αλλά στους μετόχους τους.\nΔηλώσεις Ερντογάν στο Bloomberg: «Μετά τις εκλογές του Ιουνίου θα αλλάξω το Σύνταγμα»\nΣύμφωνα με την εφημερίδα HURRIYET (ΕΔΩ) o Πρωθυπουργός της Τουρκίας, Ερντογάν, κατά τη διάρκεια της πρόσφατης επίσκεψής του στο Λονδίνο και σε συνέντευξη του στο Bloomberg αποκάλυψε τα μελλοντικά του σχέδια που περιλαμβάνουν και την αλλαγή του Πολιτεύματος της Τουρκίας από Κοινοβουλευτική σε Προεδρική Δημοκρατία. Μάλιστα ο Ερντογάν όπως δήλωσε, σκέφτεται σοβαρά να θέσει στο τουρκικό λαό το πιο πάνω δίλημμα με τη μορφή δημοψηφίσματος.\nΚάτι τέτοιο σαν σενάριο, αφήνει ανοιχτό το ενδεχόμενο να το δούμε μετά τις βουλευτικές εκλογές, που θα θέσουν αυτομάτως τον Ερντογάν σαν τον απόλυτο κυρίαρχο στη πολιτική σκηνή της γειτονικής χώρας, με ότι αυτό συνεπάγεται. Οι όποιες αλλαγές στο Σύνταγμα της Τουρκίας επιτρέπονται στη περίπτωση που συγκεντρωθεί πλειοψηφία των 2/3 του Κοινοβουλίου.\nΟ Χρήστος Λαμπράκης και ο «αόρατος δικτάτωρ» – Η άγνωστη ιστορία στο κτίριο της ΕΣΑ…\nΣτις 26 Μαρτίου 2011 ο εκδότης του «Βήματος» Σταύρος Ψυχάρης παρενέβη με άρθρο του (με αφορμή τους ισχυρισμούς του Χάρη Βωβίδη, γραμματέα του μακαριστού προέδρου της Κυπριακής Δημοκρατίας Μακαρίου στα περί εμπλοκής του Χρήστου Λαμπράκη στο πραξικόπημα του Ιουλίου του 1974 εναντίον του Αρχιεπισκόπου.\nΜιλώντας στην Ολομέλεια της κυπριακής Βουλής -στο πλαίσιο συζήτησης για τον Φάκελο της Κύπρου- ο Ζαχαρίας Κουλίας ανέγνωσε έγγραφο που κατέθεσε στην ad hoc Επιτροπή για τον Φάκελο της Κύπρου ο Χάρης Βωβίδης, σύμφωνα με το οποίο τρεις μέρες πριν από το πραξικόπημα στην Κύπρο πραγματοποιήθηκε στην Ελλάδα σύσκεψη των ηγετών του εγχειρήματος ανατροπής του Μακαρίου. Κατά το έγγραφο, το οποίο σύμφωνα και με έγκυρες πληροφορίες μας θεωρείται πλαστό, η σύσκεψη πραγματοποιήθηκε στο εξοχικό σπίτι του Χρήστου Λαμπράκη στον Πόρο.\nΕκτός φόρουμ η Κύπρος με τουρκικό δάκτυλο.\nΤον αποκλεισμό της Κύπρου από το Διεθνές Φόρουμ Μεταφορών έφεραν χθες στο τραπέζι του Συμβουλίου Υπουργών Μεταφορών και Τηλεπικοινωνιών της Ευρωπαϊκής Ενωσης ο Δημήτρης Ρέππας και η Κύπρια ομόλογός του. Παρεμβαίνοντας στη χθεσινή συνεδρίαση στις Βρυξέλλες, ο Ελληνας υπουργός καταφέρθηκε εναντίον της Τουρκίας και της πρακτικής που εφαρμόζει τα τελευταία χρόνια στα διεθνή φόρα κατά της Κύπρου.\nΟ κ. Ρέππας κάλεσε την Ευρωπαϊκή Επιτροπή και όλα τα κράτη-μέλη να καταβάλουν κάθε προσπάθεια, ώστε να επιλυθούν τα όποια «διαδικαστικά» προβλήματα. Νωρίτερα η Κύπρια υπουργός Επικοινωνιών, Ερατώ Κοζάκου-Μαρκουλή, επεσήμανε ότι από το 2008 η Τουρκία θέτει προσκόμματα, αν και το Διεθνές Φόρουμ Μεταφορών δημιουργήθηκε το 2006, με τη Διακήρυξη του Δουβλίνου.\nΑναρτήθηκε στις ΟΙΚΟΝΟΜΙΑ. Ετικέτες: ΚΥΠΡΟΣ. Leave a Comment »\nEconomist: «Έχουν χρεοκοπήσει, ας το παραδεχθούν»\nΣτις τρεις οικονομίες που έχουν βρεθεί στο επίκεντρο της κρίσης χρέους – Ελλάδα, Πορτογαλία και Ιρλανδία – αναφέρεται άρθρο του περιοδικού Economist, με τίτλο «Έχουν χρεοκοπήσει, ας το παραδεχτούν» υπογραμμίζοντας ότι παρά τις «ηρωικές προσπάθειες» το πρόβλημα παραμένει άλυτο.\nΗ «κερκόπορτα» του Μακεδονικού.\nΣυνεχίζεται η Κουρδική πολιτειακή ανυπακοή στην Τουρκία – Κούρδοι στην Τουρκία προκαλούν αναταραχές πριν τις εκλογές του Ιουνίου.\nΤης Αλίνα Λέχτινεν για τους Southeast European Times\nΤην προηγούμενη βδομάδα, το φιλοκουρδικό Κόμμα Ειρήνης και Δημοκρατίας (BDP) κάλεσε Κούρδους στην Τουρκία να προβούν σε πολιτειακή ανυπακοή, διοργανώνοντας καθιστικές διαμαρτυρίες σε ολόκληρη τη νοτιοανατολική Τουρκία.\nΤη Δευτέρα (28 Μαρτίου), σημειώθηκαν ταραχές στην επαρχία Σιίρτ όταν περίπου 40.000 άτομα πραγματοποίησαν πορεία στους φερόμενους μαζικούς τάφους 200 Κούρδων που είχαν θαφτεί στο Κασαπντερέσι.\nΟι διαδηλώσεις έλαβαν χώρα έπειτα από καθιστική διαμαρτυρία του BDP στο Τακσίμ Γκεζί Παρκ την Κυριακή, όπου οι συμμετέχοντες φώναζαν συνθήματα υπέρ του Κουρδικού Εργατικού Κόμματος (ΡΚΚ). Τα μέτρα ασφαλείας ήταν αυξημένα κατά τη διάρκεια της διαμαρτυρίας.\nΣυνεκπαίδευση Στρατού – Αστυνομίας ενάντια στον εχθρό λαό.\nΔιεύθυνση Ειδικών Επιχειρήσεων. Το εργαλείο υψηλής στρατηγικής του ΓΕΕΘΑ. (μέρος 2ο)\nΣυνέχεια από το πρώτο μέρος (κλικάρετε)\nΟι ειδικές επιχειρήσεις είναι και πρέπει να αντιμετωπίζονται ως εργαλείο υψηλής στρατηγικής, αφού μπορούν να επιφέρουν αποφασιστικό αποτέλεσμα σε περιπτώσεις που οι συμβατικές δυνάμεις αδυνατούν ή δεν συμφέρει η χρησιμοποίησή τους. Πώς ορίζονται σήμερα οι ειδικές επιχειρήσεις;\nΠρόκειται για στρατιωτικές δραστηριότητες που εκτελούνται από ειδικά επιλεγμένες, οργανωμένες και εξοπλισμένες δυνάμεις, οι οποίες χρησιμοποιούν επιχειρησιακές τεχνικές και μεθόδους ανάπτυξης –που δεν είναι συνηθισμένες σε συμβατικές δυνάμεις– για να δράσουν σε εχθρικές, απαγορευμένες ή ευαίσθητες περιοχές, με σκοπό την επίτευξη πολιτικών, στρατιωτικών, ψυχολογικών και οικονομικών σκοπών. Πολλές φορές απαιτείται η χρήση μυστικών, συγκαλυμμένων ή διακριτικών τεχνικών για την εκτέλεση τέτοιου είδους επιχειρήσεων και την ανάληψη του αντίστοιχου φυσικού και πολιτικού ρίσκου.\nΗ αιτιολόγηση της αγάπης που φέρονται να έχουν οι Κρητικοί στον Καντάφι είναι εξίσου γραφική: Επειδή ο γιος του, Σέιφ Αλ Ισλάμ έκανε συχνά τις διακοπές του στο νησί και ξόδευε πολλά χρήματα ενισχύοντας την οικονομία του νησιού, οι Κρητικοί στέκονται στο πλευρό του.\nΚρητικοί μάλιστα, φέρονται να έχουν ταξιδέψει στη Λιβύη και να έχουν ζητήσει να πολεμήσουν στο πλευρό των δυνάμεων του Λίβυου ηγέτη! Ο Καντάφι φέρεται να απέρριψε την προσφορά τους, πληροφορώντας τους ότι οι Λίβυοι είναι σε θέση να υπερασπίσουν μόνοι τους τον εαυτό τους (έμμεση διάψευση ότι χρησιμοποιεί μισθοφόρους, όπως τον κατηγορούν τα Δυτικά ΜΜΕ).\nΑναρτήθηκε στις ΔΙΕΘΝΗ. Ετικέτες: ΕΛΛΑΣ, ΛΙΒΥΗ. 4 Σχόλια »\nΠ. Γεννηματάς, επίτιμος αντιπρόεδρος της Ευρωπαϊκής Τράπεζας Επενδύσεων: «Η ύφεση θα κρατήσει αρκετά χρόνια ακόμη»\nΔυσοίωνες εκτιμήσεις για τη διάρκεια της ύφεσης διατύπωσε ο επίτιμος αντιπρόεδρος της Ευρωπαϊκής Τράπεζας Επενδύσεων Παναγιώτης Γεννηματάς. «Η ύφεση θα κρατήσει αρκετά χρόνια ακόμη, δεν έχουμε φθάσει ακόμη στον πάτο του βαρελιού» τόνισε από το βήμα εκδήλωσης του Κέντρου Ενεργειακής Πολιτικής και Ανάπτυξης για τις προοπτικές του τομέα της ηλεκτρικής ενέργειας.\nΕπίσης, ο κ. Γεννηματάς επεσήμανε ότι στον τομέα της ενέργειας εντοπίζονται οι πλέον ουσιαστικές δυνατότητες για επενδύσεις ενώ η διαθεσιμότητα κεφαλαίων ανέρχεται στα 20-22 δισ. ευρώ, ωστόσο ξεκαθάρισε ότι οι στρατηγικές επιλογές για τη συμμετοχή ή όχι του δημοσίου στο χώρο θα πρέπει να γίνουν άμεσα και χωρίς καθυστέρηση.\nΟι ΗΠΑ καλούν τους πολίτες τους να φύγουν από τη Συρία!\nΗ κυβέρνηση των ΗΠΑ κάλεσε σήμερα τους αμερικανούς πολίτες να εγκαταλείψουν τη Συρία, θέατρο ενός χωρίς προηγούμενο κινήματος διαμαρτυρίας εδώ και δύο εβδομάδες.\n«Το Υπουργείο Εξωτερικών προειδοποιεί τους αμερικανούς πολίτες για την πιθανότητα πολιτικών ταραχών στη Συρία», αναφέρεται σε ανακοίνωση της αμερικανικής διπλωματίας.\n«Καλούμε τους πολίτες των ΗΠΑ να αναβάλουν τα μη αναγκαία ταξίδια. Οι αμερικανοί πολίτες που είναι τώρα στη Συρία θα πρέπει να εξετάσουν την έξοδο τους από τη χώρα», αναφέρεται στην ανακοίνωση.\nΟι Αμερικανοί καλούνται να αποφεύγουν, ιδίως τις πόλεις της Λατάκιας και της Ντέραα στα βόρεια, όπου σημειώθηκαν αιματηρά βίαια επεισόδια.\nΔιεύθυνση Ειδικών Επιχειρήσεων. Το εργαλείο υψηλής στρατηγικής του ΓΕΕΘΑ (μέρος 1ο).\nΙωάννης Σ. Θεοδωράτος / Δημοσιογράφος – Αμυντικός Αναλυτής\nΔημοσιεύτηκε στο περιοδικό Στρατιωτική Ισορροπία και Γεωπολιτική, τεύχος 7, σελ.28, Σεπτέμβριος 2010, Αιγίς Εκδοτική.


Rhodes Penguins Swimming Day 8/12 - Rhodes Penguins\nΣτις 8/12 θα πραγματοποιηθεί από την κολυμβητική ομάδα του Κολλεγίου Ρόδου το πρώτο Rhodes penguins swimming day. Ημέρα κολύμβησης για τα παιδιά όλων των ηλικιών, που θα μας δείξουν συμμετέχοντας όλα όσα έχουν καταφέρει. Στόχος η ανατροφοδότηση τους και φυσικά η χαρά της συμμετοχής σε αγώνες.\nΤο πρόγραμμα θα ξεκινήσει με τους μικρούς μας φίλους στις 09:00, από τα αρχαρια τμήματα του σωματείου μας σε μορφή επίδειξης όπου στο τέλος θα περιμένει ένα μπαλόνι όλους τους συμμετέχοντες.!!\nΣτην συνεχεια θα περάσουμε στις 10:30 σε παιδιά που κολυμπάνε χωρίς βοήθημα 25 μέτρα και αφορά τις ηλικίες 2013-2010, όπου για πρώτη φορά θα βραβευθούν με μετάλλιο όλα τα παιδιά, θέλοντας να τους δώσουμε σε αυτή την ηλικία την χαρά της συμμετοχής και της επιβράβευσης παίρνοντας ένα μετάλλιο!!!\nΣτις 12:00 θα αγωνιστούν τα παιδιά που ανήκουν στις προαγωνιστικές κατηγορίες από 2009-2007 με συμμετοχή σε ένα αγώνισμα 50 μέτρων .!\nΣτις 13:30 θα περάσουμε στις αγωνιστικές κατηγορίες και σε αυτήν των ενηλίκων, όπου ισχύουν τα ίδια αγώνισματα με την προηγούμενα κατηγορία. Η βράβευση είναι για τους 3 πρώτους σε κάθε αγώνισμα. Να τονίσουμε ότι τα παιδιά συμμετέχουν ισότιμα στο swimming day με μόνο κριτήριο την ηλικία τους σε κάθε αγώνισμα όπως ορίζει και η ομοσπονδία μας σε όλους τους αγώνες.!\nΗ πρόσκληση είναι ανοιχτή για όλα τα σωματεία του νησιού μας και φυσικά σε όσους θέλουν ανεξάρτητα να δηλώσουν συμμετοχή στο Rhodes.penguins@gmail.com.


Δεν είναι κακό κάποιες φορές να… αφήνεις τον Μαραθώνιο να κερδίσει! – runnfun.gr\nΓιώργος Παπαδημητρόπουλος 20 Νοε 2020 23:57 27 Νοε 2020\nΕίναι κάποιες φορές που κερδίζει ο Μαραθώνιος και ίσως τελικά έτσι πρέπει να γίνει\nΣχεδόν μια εβδομάδα αργότερα, με πόνους και κάνοντας απολογισμό δεν αισθάνομαι ικανοποιημένος που πίεσα τόσο πολύ τον αυτό μου να τελειώσει. Δεν είμαι ικανοποιημένος με τον ηρωισμό. Γιατί ο Μαραθώνιος ήταν, είναι και θα είναι πάντα μια δύσκολη υπόθεση. Και θα είναι πάντα εκεί.\nPrevious ArticleΠαράταση για τον Virtual Μαραθώνιο Αθήνας έως τις 27 ΝοεμβρίουNext ArticleΠώς η τηλεόραση επηρεάζει τις διατροφικές μας επιλογές


GRIAL 2,5 EC - Farmachem\nΑρχική σελίδα/Προϊόντα/Φυτοπροστασία/Εντομοκτόνα/GRIAL 2,5 EC\nDeltamethrin 2,5% β/ο + Βοηθητικές ουσίες 97,35 % β/β\nΓαλακτωματοποιήσιμο υγρό (EC).\nΠυρεθρινοειδές εντομοκτόνο επαφής – στομάχου κατά μυζητικών και μασητικών εντόμων. Δρα στο νευρικό σύστημα των εντόμων και συγκεκριμένα στις διαύλους των ιόντων Na στις προσυναπτικές μεμβράνες των νευρικών κυττάρων.\nΠΕΡΙΓΡΑΦΗ We create artworks Explore Scroll down\nΤΑΞΙΝΟΜΗΣΗ & ΣΗΜΑΝΣΗ\nEUH401 Για να αποφύγετε τους κινδύνους για την ανθρώπινη υγεία και το περιβάλλον, ακολουθήστε τις οδηγίες χρήσης\nΑΡΙΘΜΟΣ ΕΓΚΡ. ΚΥΚΛΟΦΟΡΙΑΣ\n14658 / 14-05-2018.\nEσπεριδοειδή (Πορτοκαλιά, Λεμονιά, Μανταρινιά, Γκρείπ φρούτ, Νερατζιά)\nΑκρόδρυα (Αμυγδαλιά, Φιστικιά, Φουντουκιά, Καρυδιά, Καστανιά)\nΜηλοειδή (Μηλιά, Αχλαδιά, Κυδωνιά, Μουσμουλιά)\nΠυρηνόκαρπα (Ροδακινιά, Νεκταρινια, Βερικοκιά, Δαμασκηνιά, Κερασιά, Βυσσινιά)\nΕλιά (Επιτραπέζια και ελιές για παραγωγή λαδιού)\nΚρεμμύδι & Πράσο & Σκόρδο\nΤομάτα (Y+Θ) & Μελιτζάνα (Υ+Θ)\nΑγγούρι, Αγγουράκι (Υ+Θ)\nΚουνουπίδι (Y+Θ), Μπρόκολο (Y+Θ)\nΛάχανο (εκτός από κινέζικο) (Y+Θ)\nΜαϊντανός, Φύλλα Σέλινου, Ρόκα\nΜπιζέλια (Αρακάς) Φρέσκα\nΨυχανθή (Φασόλια, Κουκιά, Φακή, Ρεβίθια)\nΣιτηρά (Σιτάρι, Κριθάρι, Βρώμη, Σίκαλη)\nΣΤΟΧΟΙ ΑΝΑ ΚΑΛΛΙΕΡΓΕΙΑ\nΠορτοκαλιά, Λεμονιά, Μανταρινιά, Γκρείπ φρούτ, Νερατζιά – Αφίδες (Myzus persicae), Λεκάνιο (Saissetia oleae), Μύγα της Μεσογείου (Ceratitis capitata).\nΑμυγδαλιά, Φιστικιά, Φουντουκιά, Καρυδιά, Καστανιά – Αφίδες (Hyalopterus sp.), Καρπόκαψα Καρυδιάς (Laspeyresia pomonella), Καρπόκαψα Καστανιάς (Laspayresia splendana), Ευρύτομο (Eurytoma plotnicovi).\nΜηλιά, Αχλαδιά, Κυδωνιά, Μουσμουλιά – Καρπόκαψα (Laspeyresia pomonella), Αφίδες (Aphis pomi, Dysaphis plantaginea), Ψύλλα μηλιάς (Psylla mali), Φυλλοδέτες (Adoxophyes orana, Archips rosanus), Ψύλλα αχλαδιάς (Psylla pyri).\nΡοδακινιά, Νεκταρινια, Βερικοκιά, Δαμασκηνιά, Κερασιά, Βυσσινιά – Φυλλοδέτες (Adoxophyes orana, Archips rosanus), Ανάρσια (Anarsia lineatella), Ραγολέτιδα (Rhagoletis cerasi), Μύγα της Μεσογείου (Ceratitis capitata), Αφίδες (Myzus persicae Myzus cerasi, Hyalopterus pruni), Καρπόκαψα της Δαμασκηνιάς (Laspeyresia funebrana).\nΕλιά (Επιτραπέζια και ελιές για παραγωγή λαδιού) – Πυρηνοτρήτης (Prays oleae), (ανθόβιας και καρπόβιας γενιά), Δάκος (Bractrocera oleae), Λεκάνιο (Saissetia oleae), Βαμβακάδα (Euplyllura olivine).\nΑμπέλι – Ευδεμίδα (Lobesia botrana), Κογχυλίδα (Clysia ambiguella), Τζιτζικάκι (Empoasca sp.).\nΦράουλα (Y) – Αφίδες (Aphis gossypii, Aphis ruborum, Aulacorthum solani, Chaetosiphon fragaefolii, Myzus persicae), Σποντόπτερα (Spodoptera sp.), Κοφτοσκούληκα (Agrotis ypsilon).\nΦράουλα (Θ) – Αφίδες (Aphis sp.)\nΚρεμμύδι, Πράσο, Σκόρδο – Κοφτοσκούληκα (Agrotis sp.), Θρίπας (Thrips tabaci).\nΤομάτα (Y+Θ), Μελιτζάνα (Υ+Θ) – Αφίδες (Aphis gossypii, Macrosiphum euphorbiae Myzus persicae), Πράσινο σκουλήκι (Helicoverpa armigera), Άλτης (Chrysodeixis chalcites), Μαμέστρα (Autographa gamma), Κοφτοσκούληκα (Agrotis segetum), Σποντόπτερα (Spodoptera exigua, Spodoptera littoralis), Δορυφόρος (Leptinotarsa decemlineata), Βρωμούσα (Nezara viridula), Κοφτοσκούληκα (Agrotis ypsilon).\nΠιπεριά (Υ+Θ) – Πράσινο σκουλήκι (Helicoverpa armigera), Σποντόπτερα (Spodoptera sp.), Δορυφόρος (Leptinotarsa decemlineata), Αφίδες (Myzus persicae, Aphis gossypii, Anuraphis cardui, Hyperomyzus lactucae), Βρωμούσα (Nezara viridula), Αλευρώδης (Trialeurodes vaporariorum), Κοφτοσκούληκα (Agrotis sp.).\nΚολοκυθάκι (Υ+Θ) – Αφίδες (Aphis gossypii, Myzus persicae), Πράσινο σκουλήκι (Helicoverpa armigera), Μαμέστρα (Autographa gamma), Σποντόπτερα (Spodoptera littoralis).\nΑγγούρι, Αγγουράκι (Υ+Θ) – Αφίδες (Aphis gossypii, Myzus persicae), Πράσινο σκουλήκι (Helicoverpa armigera), Σποντόπτερα (Spodoptera littoralis), Κοφτοσκούλικα (Agrotis segetum, Agrotis ipsilon).\nΠεπόνι (Υ+Θ) – Αφίδες (Aphis gossypii, Myzus persicae), Πράσινο σκουλήκι (Helicoverpa armigera), Σποντόπτερα (Spodoptera littoralis), Μαμέστρα (Autographa gamma), Κοφτοσκούλικα (Agrotis segetum, Agrotis ipsilon).\nΚαρπούζι (Υ+Θ) – Αφίδες (Aphis gossypii, Myzus persicae), Πράσινο σκουλήκι (Helicoverpa armigera), Σποντόπτερα (Spodoptera littoralis), Μαμέστρα (Autographa gamma).\nΚουνουπίδι (Y+Θ), Μπρόκολο (Y+Θ) – Αφίδες (Brevicoryne brassicae, Lipaphis erysimi, Myzus persicae), Πιερίδα (Pieris brassicae, Pieris rapae), Κοφτοσκούληκα (Agrotis segetum, Agrotis ipsilon), Πράσινο σκουλήκι (Helicoverpa armigera), Μαμέστρα (Mamestra brassicae, Autographa gamma), Σποντόπτερα (Spodoptera littoralis), Πλουτέλλα (Plutella xylostella).\nΛάχανο (εκτός από κινέζικο) (Y+Θ) – Πιερίδα (Pieris spp.), Μαμέστρα (Mamestra brassicae), Πλούζια (Plusia gamma), Πράσινο σκουλήκι (Helicoverpa armigera), Σποντόπτερα (Spodoptera sp.), Αφίδες (Myzus persicae, Brevicoryne brassicae), Κοφτοσκούληκα (Agrotis sp.).\nΜαρούλι (Υ) – Πράσινο σκουλήκι (Helicoverpa armigera), Σποντόπτερα (Spodoptera exigua), Άλτης (Chrysodeixis chalcites), Αφίδες (Hyperomyzus lactucae, Aphis sp., Nasonovia ribisnigri), Κοφτοσκούληκα (Agrotis sp.).\nΜαϊντανός, Φύλλα Σέλινου, Ρόκα – Αφίδες (Aphis sp.), Σποντόπτερα (Spodoptera exigua), Μαμέστρα (Mamestra sp.), Άλτης (Chrysodeixis chalcites), Κοφτοσκούληκα (Agrotis sp.).\nΜπιζέλια (Αρακάς) Φρέσκα – Αφίδα των μπιζελιών (Acyrthosiphon pisum), Σιτόνα (Sitona sp.), Αφίδα των κουκιών (Aphis fabae), Κάμπια των μπιζελιών (Laspeyresia nigricana), Θρίπας (Thrips angusticeps), Κοφτοσκούληκα (Agrotis sp.)\nΑγκινάρα – Κασσίδα (Cassida sp.), Προντένια (Spodoptera litura), Αφίδες (Anuraphis cardui, Myzus persicae).\nΦασόλια, Κουκιά, Φακή, Ρεβίθια – Πράσινο σκουλήκι (Helicoverpa armigera), Αφίδες (Myzus persicae, Aphis sp.), Κοφτοσκούληκα (Agrotis sp.).\nΠατάτα – Δορυφόρος (Leptinotarsa decemlineata), Σποντόπτερα (Spodoptera littoralis).\nΒαμβάκι – Ρόδινο σκουλήκι (Pectinophora gossypiella), Πράσινο σκουλήκι (Helicoverpa armigera), Αλευρώδης (Bemisia tabaci), Τζιτζικάκια (Empoasca sp.), Σποντόπτερα (Spodoptera sp.), Αφίδα (Aphis gossypii), Κοφτοσκούληκα (Agrotis sp.).\nΚαπνός – Κοφτοσκούληκα (Agrotis sp.), Θρίπας (Thrips tabaci).\nΖαχαρότευτλα, Παντζάρι – Αφίδες (Aphis fabae, Myzus persicae), Μύγα των τεύτλων (Pegomya sp.), Άλτης (Chaetocnema tibialis), Σποντόπτερα (Spodoptera sp.), Κοφτοσκούληκα (Agrotis sp.), Κασσίδα (Cassida nebulosa).\nΑραβόσιτος – Πυραλίδα (Ostrinia nubilalis), Σεζάμια (Sesamia nonagrioides), Πράσινο σκουλήκι (Helicoverpa armigera), Σποντόπτερα (Spodoptera sp.), Αφίδες (Rhopalosiphum padi, Sitobion avenae), Κοφτοσκούληκα (Agrotis sp.), Διαβρώτικα (Diabrotica virgifera).\nΣιτάρι, Κριθάρι, Βρώμη, Σίκαλη – Αφίδες (Rhopalosiphum padi, Sitobion avenae), Κοφτοσκούληκα (Agrotis sp.).\nΜηδική – Αφίδα των μπιζελιών (Acyrthosiphon pisum), Σκαθάρι των μπιζελιών (Apion pisi), Φυτονόμος (Hypera postica).\nΚαλλωπιστικά (Υ+Θ) – Αφίδες (Myzus sp.), Θρίπες (Thrips tabaci), Φυλλοδέτες (Archips sp., Adoxophyes sp., Pandemis sp.), Αλευρώδης (Trialeurodes vaporariorum).\nΦιάλη 1lit – 12 ανά χαρτοκιβώτιο, Φιάλη 500cc – 24 ανά χαρτοκιβώτιο, Φιάλη 250 cc – 24 ανά χαρτοκιβώτιο, Φιάλη 100cc – 24 ανά χαρτοκιβώτιο.\nΦράουλα (Υ+Θ), Τομάτα (Υ+Θ), Μελιτζάνα (Υ+Θ), Πιπεριά (Υ+Θ), Αγγούρι (Υ+Θ), Αγγουράκι (Υ+Θ), Κολοκυθάκι (Υ+Θ), Πεπόνι (Υ+Θ), Καρπούζι (Υ+Θ), Μαρούλι (Υ), Ρόκα, Αγκινάρα / 3 ημέρες.\nΑμπέλι, Ελιά, Μηλιά, Αχλαδιά, Κυδωνιά, Μουσμουλιά, Ροδακινιά, Νεκταρινιά, Βερικοκιά, Δαμασκηνιά, Κερασιά, Βυσσινιά, Κρεμμύδι, Πράσο, Σκόρδο, Λάχανο (Υ+Θ), Κουνουπίδι (Υ+Θ), Μπρόκολο (Υ+Θ), Φύλλα σέλινου, Μαϊντανός, Φασόλια, Κουκιά, Φακές, Ρεβίθια, Μπιζέλια-Αρακάς, Πατάτα, Καπνός / 7 ημέρες.\nΜηδική / 14 ημέρες.\nΠορτοκαλιά, Λεμονιά, Μανταρινιά, Γκρέιπφρούτ, Νεραντζιά, Αμυγδαλιά, Φιστικιά, Φουντουκιά, Καρυδιά, Καστανιά, Βαμβάκι, Ζαχαρότευτλα, Παντζάρι, Αραβόσιτος, Σιτάρι, Κριθάρι, Βρώμη, Σίκαλη / 30 ημέρες.\nΒρέξιμη σκόνη (WP).\nPhosmet 50 % β/β + Βοηθητικές ουσίες 47.37 % β/β.\nDeltamethrin 2,5% β/ο + Βοηθητικές ουσίες 97,13% β/β.\nTONUS 10 EC\nPyriproxyfen 10 % β/ο + Βοηθητικές ουσίες 88,9 % β/β.\nParaffin oil 97,6 %β/β + Βοηθητικές ουσίες 2,4 % β/β.\nCypermethrin 50% β/ο + Βοηθητικές ουσίες: 48,4% β/β.\nΥγρό διάλυμα (SL).\nImidacloprid 20% (β/ο) + Βοηθητικές ουσίες: 82,25% β/β.\nΕναιωρηματοποιήσιμοι Κόκκοι (WG).\nFlonicamid 50% β/β + Βοηθητικές ουσίες 47,92 % β/β.\nPyriproxyfen 10 % β/ο + Βοηθητικές ουσίες 88,97 % β/β.\nIsaria fumosorosea var. Apopka strain 97 20% β/β που αντιστοιχούν σε 2 × 109 CFU/g + Βοηθ...\nDeltamethrin 2,5% β/ο + Βοηθητικές ουσίες 97.15% β/β.\nParaffin oil 79% β/o ή 94,05% β/β + Βοηθητικές ουσίες 6 % β/β.\nPyrethrins 2 % β/ο + Βοηθητικές ουσίες: 95.53 % β/β.


Σήκωσαν τουρκικές σημαίες και έβαψαν στα ερυθρόλευκα τo camping του ΕΟΤ στην Επανομή - Κατοχικα Νεα ΣΥΝΩΜΟΣΙΑ ΝΕΑ ΤΑΞΗ ΠΡΑΓΜΑΤΩΝ ΥΓΕΙΑ ΕΛΛΑΔΑ\n19:24 - 09/08/2017\nΡ. 9 Αυγούστου 2017 @ 20:14\nΜετά τις ανάγκες του ντοκιμαντέρ θα το ξαναβαψουν σε ελληνικά χρώματα φυσικα\nΗΛΕΚΤΡΑ 9 Αυγούστου 2017 @ 21:15\nΛέτε αν προσπαθήσουμε να κανουμε κι εμεις κατι τετοιο στην Τουρκια, να μας δωςουν άδεια;;; Ε, ρε κρέμασμα που θελουν καποιοι. Αλλα που;;; Ποιοι;;;\nΒΑΛΤΕ ΚΑΙ ΚΑΜΙΑ ΠΙΝΑΚΙΔΑ ΠΡΟΕΙΔΟΠΟΙΗΣΗΣ ΡΕΕΕΕ!!! 9 Αυγούστου 2017 @ 21:24\nΠάτε καλά ρε ηλίθιοι; Ξέρω φίλο, ο οποίος έτσι και το βλεπε αυτό, θα παιρνε την καραμπίνα και θα θέριζε την περιοχή μες τα χαράματα για να βρει τι συμβαίνει, άσε που θα πιανε όποιον θεωρεί ύποπτο και θα τον ανέκρινε για να του πει τι γίνεται. Και μένει ακριβώς εκεί, στην Επανομή… (Βάλτε και καμιά προειδοποίηση/ πινακίδα, που να λέει τι συμβαίνει, δεν θέλει πολύ μυαλό). Δεν είναι καθόλου παράξενο αυτό που λέω, γιατί ήδη υπάρχει ένταση με την Τουρκία και ναι, μια χαρά θ αφορούσε οποιονδήποτε πολίτη ν ασχοληθεί με το θέμα, διότι είναι και δικαίωμά του και καθήκον του σαν έφεδρος. ”Aσε που μάλλον προπαγανδιστική θα ναι η ταινία που γυρίζουν”\nJordan 9 Αυγούστου 2017 @ 21:36\nΑμα ψαχνετε ρολιστα για να κάνει τον ερντογαν , παρτε τηλεφωνο τον κερατα… λαικο ασμα


GR POST: Εισφορο-σαδισμός!\nΟ δρόμος για την κόλαση είναι σπαρμένος με καλές προθέσεις. (Κοινοτοπία που επιβεβαιώνεται κάθε μέρα.)\nΘέλησε το κράτος μας να ελέγξει την αδήλωτη εργασία και την εισφοροδιαφυγή των «κατ’ οίκον εργαζομένων» (μεγάλη πληγή των ασφαλιστικών ταμείων). Η καλή πρόθεση.\nΑπασχολείς στο σπίτι μία καθαρίστρια. Προκειμένου να της πληρώσεις το μεροκάματο νόμιμα (δίνοντας και εισφορά στο ΙΚΑ), πρέπει να πας στην τράπεζα ή τα ΕΛΤΑ, γνωρίζοντας ΑΜΚΑ, ΑΦΜ, ΑΔΤ, ΑΜΕ ΙΚΑ και λοιπά στοιχεία δικά σου και δικά της, να καθίσεις σε μία ή δύο ουρές, να συμπληρώσεις διάφορα έντυπα, ώστε τελικά ν’αγοράσεις ένα εργόσημο (εις διπλούν) που περιέχει την εισφορά στο (όποιο) ταμείο και την αμοιβή της καθαρίστριας.\nΑντίστοιχα εκείνη, για να εισπράξει τα είκοσι ή τριάντα ευρώ της αμοιβής της, θα πρέπει να πάει την άλλη μέρα στην τράπεζα ή τα ΕΛΤΑ με τα χαρτιά που της έδωσες, να καθίσει στην ουρά, και αφού εκτελέσει και αυτή τα γραφειοκρατικά της καθήκοντα, να εξαργυρώσει το εργόσημο για να πάρει το μεροκάματό της.\nΤο ίδιο θα πρέπει να συμβεί με τον μάστορα που κάνει ένα μερεμέτι, με τον κηπουρό που κλαδεύει δύο δέντρα, με την μπέιμπι σίτερ που πρόσεξε τρεις ώρες το παιδί, τη γυμνάστρια που έρχεται δύο φορές την εβδομάδα στο σπίτι, κ.λπ.\nΚαι τι θα γίνει με τη μόνιμη Ουκρανή (ο νόμος περιλαμβάνει και τους «οικόσιτους») που περιθάλπει τους υπέργηρους κατάκοιτους γονείς σου -οι οποίοι, φυσικά, δεν μπορούν να τρέχουν στις τράπεζες; Ε, θα τρέχεις πάλι εσύ.\nΝομίζω πως κάπου στα βάθη του κρατικού μηχανισμού υπάρχει, καλά κρυμμένη, μία «Υπηρεσία Βασανισμού Πολιτών». Μαζί με την άλλη «Υπηρεσία Ανεφάρμοστων Μεθόδων» επινοούν διάφορα σαδιστικά συστήματα που ταλαιπωρούν τον πολίτη, κάνουν τη λειτουργία του κράτους από δύσκολη ως αδύνατη - και εξασφαλίζουν την οριστική χρεοκοπία μας.\nΑναρτήθηκε από Νίκος Γ. Σακελλαρόπουλος στις 7:42 μ.μ.


ΑΡΓΟΛΙΔΑ mykines.blogspot.gr: Να εμποδίσουμε τους «πράσινους» νεκροθάφτες\nΝα εμποδίσουμε τους «πράσινους» νεκροθάφτες\nΓια μια ακόμα φορά τα ΜΜΕ του νομού, όχι όλα, δεν είδαν και δεν διάβασαν την σκανδαλώδη απόφαση της περιφέρειας Πελοποννήσου να εγκρίνει τον διαγωνισμό για θάψιμο των σκουπιδιών από τον Δήμο Ναυπλίου σε «άγνωστο» ΧΑΔΑ, λέγε με Καραθώνα, που καταγγείλαμε στην πρώτη ανακοίνωσή μας. Από σήμερα που η Περιφέρεια του αριβίστα Π. Τατούλη θα αποφασίσει για την καύση των σκουπιδιών θα αρχίσουν τα κροκοδείλια δάκρυα του τύπου, «καλή η ανακύκλωση αλλά τι να κάναμε για να αντιμετωπίσουμε το πρόβλημα των σκουπιδιών πιο γρήγορα». Θα σας πουν ψέματα γιατί ένα εργοστάσιο καύσης δεν ρυπαίνει μόνο το περιβάλλον, αλλά στοιχίζει σχεδόν 8-10 φορές περισσότερα χρήματα από το να εφαρμοστεί η ανακύκλωση. Θα πουν ψέματα πως «οι τοπικές κοινωνίες μας δεν είναι έτοιμες για ανακύκλωση γιατί θα χρειαστούν χρόνο οι πολίτες για να προσαρμοστούν ενώ με το εργοστάσιο καύσης θα λυθεί γρήγορα το πρόβλημα». Δεν θα σας πουν όμως πως για να μπει σε λειτουργία ένα εργοστάσιο καύσης θα χρειαστεί να περάσουν 3-4 χρόνια από την χωροθέτησή του, που και αυτή δεν έχει γίνει ακόμα. Μέχρι τότε τα σκουπίδια θα θάβονται δεματοποιημένα στις παράνομες χωματερές στα Δίδυμα, στην Καραθώνα, στο Άργος κ.λπ. συνεχίζοντας της μόλυνση του υπόγειου υδροφορέα, την καταστροφή στο περιβάλλον, την αύξηση των διοξινών και την εξάπλωση των θυμάτων Καρκίνου.\nΑυτό φυσικά που αποκρύπτουν είναι πως οι τοπικές κοινωνίες μετατρέπονται σα σκλάβους του κάθε επιχειρηματία αφού μόνο ένα εργοστάσιο καύσης θα δίνεται άδεια ανά περιοχή, δημιουργώντας μονοπώλια, τα οποία θα αυξάνουν τα τέλη σκουπιδιών των δήμων ανάλογα ανεξέλεγκτα. Θα παίρνουν και επί πληρωμή (τέλη) την πρώτη ύλη (τα σκουπίδια μας) και θα πληρώνονται ακριβά για το ρεύμα που θα πουλάνε στην ΔΕΗ, που θα το πληρώνουμε και πάλι εμείς με νέες αυξήσεις. Ο «πράσινος καπιταλισμός» θάναι πιο απάνθρωπος για τον πολίτη. Ας μην τους δώσουμε την ευκαιρία μέσα από την κρίση του καπιταλιστικού συστήματος να αυξήσουν τα κέρδη τους, αυτοί που αφού κατέστρεψαν την γη μας, προσπαθούν να εμφανιστούν «σωτήρες της», πουλώντας προστασία.\nΝαι στην ολική ανακύκλωση, όχι στην καύση.\nΝαι στην αυτοδιαχείριση, όχι στους ιδιώτες και τη ΣΔΙΤ.\n12 Ιανουαρίου 2011 - 6:53 μ.μ.